Správa o implementácii a čerpaní predvstupových nástrojov, štrukturálnych fondov a Kohézneho fondu k 31. 12. 2004

Obsah

1.	Stav v implementácii Prechodného fondu a predvstupových fondov 
1.1.	Prechodný fond
1.2.	PHARE
1.3.	SAPARD
1.4.	Informácia o uplatňovaní EDIS 

2.	Celkový stav v implementácii programových dokumentov v rámci CSF, JPD a Iniciatív ES

3.	Analytické hodnotenie v implementácii  jednotlivých programových dokumentov OP a SOP
 
3.1.	SOP Priemysel a služby
3.2.	SOP Ľudské zdroje
3.2.1.	SOP Ľudské zdroje MPSVR SR
3.2.2.	SOP Ľudské zdroje Ministerstvo školstva SR
3.3.	OP Základná infraštruktúra
3.3.1.	Dopravná infraštruktúra
3.3.2.	Environmentálna infraštruktúra
3.3.3.	Lokálna infraštruktúra
3.4.	SOP Poľnohospodárstvo a rozvoj vidieka

4.	Analytické hodnotenie v implementácii jednotlivých JPD a Iniciatív ES 

4.1.	Jednotný programový dokument 
NUTS II Bratislava Cieľ 2
4.2.	Jednotný programový dokument NUTS II Bratislava Cieľ 3
4.2.1.	JPD NUTS II Bratislava Cieľ 3 MPSVR SR
4.2.2.	JPD NUTS II Bratislava Cieľ 3 MŠ SR

4.3.	Iniciatívy ES 
4.3.1.	EQUAL
4.3.2.	 Iniciatíva Spoločenstva INTERREG III A
4.3.3.	Iniciatíva Spoločenstva INTEREG III B
4.3.4.	Iniciatíva Spoločenstva INTEREG III C

5.	Stav v implementácii Kohézneho  fondu

5.1.	Životné prostredie
5.2.	Doprava

6.	Riadenie implementácie štrukturálnych fondov a Kohézneho fondu
6.1.	Koordinačné stretnutia 
6.2.	Monitorovacie výbory 
6.3.	IT Monitorovací systém 
6.4.	Zavedenie uplatňovania záložného práva
6.5.	Kontrola a audit

7. Záver 

1. Stav v implementácii Prechodného fondu a predvstupových fondov

1.1. Prechodný fond  

Programovanie Prechodného fondu (Transition Facility) pre rok 2004 bolo ukončené v máji 2004. Riadiacim výborom PHARE v Bruseli (PHARE Management Committee) a následne uznesením vlády SR č. 807 bolo 18. 8. 2004 schválených 14 projektov pre rok 2004, čím Slovenská republika naplnila finančnú alokáciu vo výške 14,2 mil. €.

Memorandum o porozumení medzi Európskou komisiou a Slovenskou Republikou pre implementáciu Prechodného fondu, ktoré upravuje základné práva a povinnosti relevantných strán bolo podpísané dňa 18.8.2004.

Útvar národného koordinátora zahraničnej pomoci vyhlásil 6. septembra 2004 výzvu na predkladanie projektových návrhov v rámci programovania Prechodného fondu pre rok 2005. V priebehu mesiaca október a november bolo následne sektormi predložených 28 projektových návrhov v celkovom objeme 15,208 mil. €.

Na základe výsledkov hodnotenia, ktoré zohľadňovalo vecnú a formálnu stránku, bolo 20 projektových zámerov v celkovom objeme 10,410 mil. €  vyhodnotených ako prioritných a zaslaných na pracovnej úrovni na posúdenie Európskej komisii.  

Dňa 14. 12. 2004 sa uskutočnilo pracovné stretnutie zástupcov komisie a predkladateľov projektov, aby spoločne prerokovali pripomienky komisie. V prípade troch projektových návrhov (Ministerstva pôdohospodárstva SR, Ministerstva životného prostredia SR a Ministerstva zdravotníctva SR) bolo na základe odporučení komisie navrhnuté ich nahradenie novými projektmi na základe návrhov komisie. Ostatné projektové návrhy boli odporučené na ďalšie prepracovanie a doplnenie. Nové a prepracované verzie projektových návrhov je potrebné znovu predložiť na posúdenie komisii do konca januára 2005.

1.2. PHARE

Uzatváranie zmlúv (kontrahovanie) projektov PHARE finančných memoránd (FM) 2001 bolo ukončené 30. 11. 2003 s výnimkou projektu SR0103.02 Infraštruktúra pre rómske osady, kde bol termín kontrahovania predĺžený do 30. 11. 2004. Tento projekt sa podarilo nakontrahovať na 90 % a celková úroveň kontrahovania FM 2001 dosiahla 86,5 % (vrátane komunitárnych programov).

Kontrahovanie projektu PHARE SR0103.02 Infraštruktúra pre rómske osady k 31. 12. 2004

implementačná agentúra	alokované v €	nakontrahované	
		€	%	
APRR	8 300 000	7 458 515	89,9	
 
Prehľad kontrahovania finančných prostriedkov programu PHARE FM 2001 k 31. 12. 2004

implementačná agentúra	alokované v €	nakontrahované	
		€	%	
CFKJ	15 400 000	13 977 188	90,8	
APRR	32 800 000	26 827 832	81,8	
Spolu FM 2001	48 200 000	40 805 021	84,7	
Spolu FM 2001 s KP*	55 500 000	48 014 157	86,5	
* KP – komunitárne programy

Straty a úspory finančných prostriedkov tak predstavujú približne 14 % a sú spôsobené nasledovnými faktormi:

a)	zrušenie projektu SR0101.01 Preložka cesty I/59 - obchvat Podbiel (1,8 mil. €). Miestne referendum odmietlo realizáciu projektu. Náhradný projekt na realokáciu, spĺňajúci podmienky stanovené vo FM (doba realizácie; cezhraničný dosah aktivít), sa pripraviť nepodarilo.

b)	zníženie rozpočtu viacerých investičných projektov v dôsledku jeho nadhodnotenia vo fáze programovania, resp. úspor spôsobených tlakom verejného obstarávania na cenu smerom dole (bližšie pozri bod c) (výdavky boli v prípade niektorých projektov nadhodnotené/ cena tlakom verejného obstarávania znížená až dvojnásobne).

c)	úspory finančných prostriedkov spôsobené systémom verejného obstarávania tovarov, služieb a prác, kde vyhráva ekonomicky najvýhodnejšia ponuka, ktorá stláča konečnú cenu smerom dole (zníženie nákladov na projekt).

d)	vysoké riziko kontrahovania na poslednú chvíľu, keď v prípade výskytu problému a zrušenia výberového konania nie je z časových dôvodov možné verejnú súťaž opakovať. Z tohto dôvodu došlo napríklad k strate časti finančných prostriedkov projektu SR0110 Twinning light. 

Prehľad kontrahovania finančných prostriedkov programu PHARE FM 2002 k 30. 11. 2004
 
implementačná agentúra	alokované v €	nakontrahované	
		€	%	
CFKJ	36 400 000	32 848 040	90,2	
APRR	16 150 000	14 631 486	90,6	
NARMSP	10 500 000	10 336 502	98,4	
Spolu FM 2002	63 050 000	57 816 028	91,7	
Spolu FM 2002 s KP*	71 050 000	65 453 354	92,1	
* KP – komunitárne programy

Celková výška kontrahovania FM 2002 sa ešte môže zvýšiť v závislosti od toho, ako sa podarí nakontrahovať projekt 2002/000-610.03 Ďalšia integrácia rómskych detí v oblasti výchovy a vzdelávania a zlepšených životných podmienok (350 000 €/CFKJ + 650 000 €/APRR) – kde bol na žiadosť Slovenskej republiky (v dôsledku oneskorenej prípravy tendrovej dokumentácie a dočasného pozastavenia kontrahovania v súvislosti s akreditáciou rozšíreného decentralizovaného implementačného systému) predĺžený termín na uzatváranie zmlúv a vyplácanie prostriedkov o 7 mesiacov. Projekt treba zmluvne zabezpečiť do 30. 06. 2005.

Straty a úspory finančných prostriedkov sú spôsobené najmä neúplným nakontrahovaním nasledovných projektov:

2002/000-610.19 Implementácia Schengenského akčného plánu (5 800 000 €) – cca 3,95 mil. € (68 %) z alokácie projektu sa podarilo zmluvne zabezpečiť. Zvyšné finančné prostriedky vo výške cca 1,85 mil. € sa nepodarilo nakontrahovať, keďže Zastúpenie Európskej komisie v SR nepodporilo žiadosť o predĺženie termínu kontrahovania a došlo tiež k značnej úspore pri verejnom obstarávaní.
2002/000-632.09 Podpora na poli jadrovej bezpečnosti (1 250 000 €) – pri verejnom obstarávaní vznikla úspora 320 000 €, pričom sa podarilo zabezpečiť všetky plánované výstupy projektu. 

V prípade infraštruktúrnych projektov Agentúry na podporu regionálneho rozvoja došlo k úspore finančných prostriedkov v dôsledku systému verejného obstarávania, kde vyhráva ekonomicky najvýhodnejšia ponuka, ktorá stláča konečnú cenu smerom dole (zníženie nákladov na projekt): 2002/000-635.01 Rekonštrukcia cesty Oravice – Zuberec (rozpočet: 1 800 000 €; úspora: 496 257 €) a 2002/000-642.02 Moravský Svätý Ján - most cez rieku Morava (rozpočet: 1 900 000 €; úspora: 192 332 €). 

Prehľad kontrahovania finančných prostriedkov programu PHARE FM 2003 k 31. 12. 2004
 
implementačná agentúra	alokované v €	nakontrahované	
		€	%	
CFKJ	40 600 000	6 001 911	14,8	
APRR	9 900 000	370 736	1,7	
NARMSP	6 600 000	27 500	0,4	
Spolu FM 2002	57 100 000	6 400 147	11,2	

Úroveň kontrahovania 11,2 % treba 11 mesiacov pred konečným termínom na uzatváranie zmlúv (30. 11. 2005) považovať za neuspokojivú. 

V prípade Národnej agentúry pre rozvoj malého a stredného podnikania (NARMSP) sa už začalo so zverejňovaním výziev na predkladanie žiadostí v rámci grantových schém a v súčasnosti nie sú identifikované žiadne riziká.

V prípade Agentúry na podporu regionálneho rozvoja (APRR) sa plánuje do začiatku februára zadministrovať žiadosti o úpravu projektov, čo umožní zverejniť výzvy na predkladanie žiadostí v rámci grantových schém v priebehu februára.

Vzhľadom na skutočnosť, že Centrálna finančná a kontraktačná jednotka (CFKJ) a príjemcovia pomoci nemajú skúsenosti s verejným obstarávaním projektov PHARE podľa národnej legislatívy, považujeme zmluvné zabezpečenie projektov FM 2003 za rizikové. Navyše viaceré projekty pozostávajú z nadväzujúcich aktivít, t. j. začatie verejného obstarávania pre jednu aktivitu závisí od dosiahnutia výstupov z inej aktivity.

Vyhlasovanie a realizáciu verejného obstarávania komplikuje prechod z pravidiel pre verejné obstarávania Európskej komisie na národnú legislatívu. CFKJ v tejto súvislosti zabezpečí pre príjemcov pomoci 04. 02. 2005 školenie k vypĺňaniu formulárov zadávacích podmienok a technických špecifikácií.

Viac ako rok od podpisu FM 2003 (03. 11. 2003) neboli Ministerstvom výstavby a regionálneho rozvoja SR pripravené zadávacie podmienky pre projekt 2003/004-995.03.15 Posilňovanie regionálnych a miestnych kapacít určených na riadenie a implementáciu štruktúrnych fondov. Vzhľadom na túto skutočnosť je zmluvné zabezpečenie ako aj efektívna realizácia projektu riziková.

1.3.  SAPARD

Kontrahovanie v rámci programu SAPARD bolo ukončené dňa 12. 05. 2004. K uvedenému dátumu bolo uzatvorených 947 zmlúv. Celkovo bolo nakontrahovaných 4 633 426 tis. Sk. Percento kontrahovania z disponibilných verejných zdrojov je 106,6 % (v Sk). V období 31. 08. 2004 – 31. 12. 2004 malo čerpanie intenzívnejší charakter a z celkovej nakontrahovanej sumy bolo k 31. 12. 2004 vyplatených už 45 %, pričom k 31. 08. 2004 to bolo iba 30 %. 

1.4. Informácia o uplatňovaní EDIS

Vzhľadom na žiadosť splnomocnenca pre Národný fond (NAO) zo dňa 15. 12. 2003, ktorou požiadal Európsku komisiu o presun ex ante kontroly pre výber projektov, výberové konania a uzatváranie zmlúv v rámci riadenia programu PHARE a Prechodného fondu v systéme rozšíreného decentralizovaného implementačného systému (EDIS), v období od 19. 04. do 06. 05. 2004 sa na Slovensku uskutočnil verifikačný audit Európskej komisie. Audit sa uskutočnil na Národnom fonde (NF) MF SR, Úrade vlády SR, implementačných agentúrach a štyroch ministerstvách (MH SR, MV SR, MŽP SR, MS SR).  

Vzhľadom na skutočnosť, že rozhodnutie o akreditácii EDIS v Slovenskej republike nebolo vydané pred 01.  05. 2004, v súlade s článkom 33 zmluvy o pristúpení udelila Európska komisia Slovenskej republike výnimku, počas ktorej prebiehalo verejné obstarávanie a uzatváranie zmlúv (kontrahovanie) podľa pravidiel EDISu. Výnimka sa uplatňovala len do vydania záverečnej správy verifikačného auditu. 

Európska komisia informovala NAO, že zhodnotila kapacity národného a sektorového programového/ projektového riadenia, postupy finančnej kontroly a štruktúru verejných financií v Slovenskej republike, ktoré sú v súlade s nariadením Rady 1266/1999 a tiež článkom 164 nariadenia Rady 1605/2002. Riadenie fondu PHARE ako aj Prechodného fondu sa týmto realizuje v systéme EDIS, kedy prebieha verejné obstarávanie a uzatváranie  zmlúv podľa národnej legislatívy s ex ante kontrolou na úrovni implementačných agentúr a dohľadom nad týmto procesom na úrovni NF MF SR.

Rozhodnutie o udelení akreditácie EDIS je podmienené:

a)	plnením odporúčaní, ktoré sú súčasťou rozhodnutia so stanovenými termínmi;

b)	správnym a včasným informovaním Európskej komisie o všetkých podstatných zmenách v národnom a sektorovom riadení, finančnej kontrole a verejných financiách, ktoré budú predmetom schvaľovania.

V súlade so záverečnou správou verifikačného auditu NAO pravidelne informuje  o plnení opatrení, ktoré  relevantné inštitúcie uskutočňujú s podpornou dokumentáciou v závislosti od stanovených termínov (20. 1. 2005, 15. 4. 2005).
Plnenie opatrení s termínom realizácie 3 mesiace od rozhodnutia Európskej komisie boli zaslané na Európsku komisiu koncom 19. 1. 2005 a opatrenia s termínom 6 mesiacov budú zaslané na EK najneskôr 19. 4. 2005.

Monitorovanie dodržiavania kritérií EDIS a plnenie opatrení vyplývajúcich z rozhodnutia Európskej komisie zabezpečuje koordinačná skupina pre EDIS. Zároveň bola zriadená pracovná skupina pre monitorovanie odpočtov odporúčaní rezortnými ministerstvami a implementačnými agentúrami v súlade so stanovenými termínmi. Výstupy a prípadné nálezy pracovnej skupiny z monitorovania odpočtov budú podkladom pre ďalšie rozhodovanie koordinančnej skupiny. NAO vymenoval členov monitorovacích skupín - zástupcov ÚV SR, NF MF SR, Centrálnej finančnej a kontraktačnej jednotky MF SR a odboru metodiky a finančnej kontroly MF SR. 

Prvé kolo monitorovania nedostatkov typu 2 s trojmesačnou lehotou na odstránenie bolo uskutočnené na implementačných agentúrach a vybraných rezortoch v termíne od 15.12.2004 do 3.2.2005. Zistenia pracovnej skupiny pre monitorovanie boli postúpené a prerokované na Riadiacom výbore EDIS PHARE. Ďalšie kolo monitorovania nedostatkov typu 2 so šesťmesačnou lehotou na odstránenie a ďalšie sa uskutoční v termíne od 10.3.2005 do 11.4.2005.

2. Celkový stav v implementácii programových dokumentov v rámci CSF, JPD a Iniciatív ES

a/ Výsledky zverejňovania výziev z hľadiska objemu žiadaných a schválených finančných prostriedkov  

Na základe informácií poskytnutých jednotlivými RO a SORO je možné vytvoriť celkový obraz o stave implementácie štrukturálnych fondov k 31. 12. 2004. V priebehu roku 2004 sa vyvíjalo maximálne úsilie jednotlivých orgánov zodpovedných za čerpanie eurofonodov na ukončenie procesu programovania a začatie procesu zverejňovania výziev na predkladanie projektov.  

Realizácia programových dokumentov sa uskutočňuje dvomi základnými spôsobmi – zverejňovaním výziev na predkladanie projektov a priamym prideľovaním finančných prostriedkov /tvz. národné projekty/. Prostredníctvom zverejnených výziev   na predkladanie projektov bola  verejnosť informovaná o možnostiach čerpania prostriedkov v rámci programového dokumentu. Priame prideľovanie finančných prostriedkov bolo uskutočnené v rámci niektorých operačných programov v súlade so schválenými programovými dokumentmi. Konečnými prijímateľmi sú štátne inštitúcie so špecifickým postavením, spravidla zriadené zákonom, rozhodnutím príslušného ministra/vlády SR na vykonávanie štátnej politiky v danej oblasti.

Celkovo možno konštatovať, že všetky RO zverejnili výzvy za svoje programové dokumenty. V roku 2004 bolo zverejnených spolu 54 výziev na základe plánu prerokovaného Radou vlády SR pre regionálnu politiku a dohľad nad štrukturálnymi operáciami. Počet výziev závisel od štruktúry operačného programu. Najväčší počet výziev bol zverejnený v rámci SOP Priemysel a služby 11 a  OP Základná infraštruktúra 11. 

Podľa predložených podkladov jednotlivých RO a SORO v rámci výziev na predkladanie projektov v období roku 2004 bolo podaných 4 684 žiadostí o nenávratný finančný príspevok /NFP/. Celkový objem žiadaných finančných prostriedkov predstavoval 68,8 mld. Sk, čo predstavuje približne 1,5 násobok rozpočtu zdrojov štrukturálnych fondov na celé skrátené programovacie obdobie. 

Z hľadiska objemu žiadaných finančných prostriedkov sú najvyššie požiadavky  v rámci SOP Priemysel a služby vo výške 36,6 mld Sk. Niekoľkonásobné prekročenie celkovej alokácie na obdobie rokov 2004 až 2006 bolo najmä v prípade schémy podnikateľských aktivít cestovného ruchu (schéma štátnej pomoci) – Opatrenie 2.2 / 10,91 násobok rozpočtu na opatrenie - objem žiadaných finančných prostriedkov 16,16 mld. Sk / a  Schémy podpory malých a stredných podnikateľov (schéma štátnej pomoci) v rámci Opatrenia 1.1 /6,85-násobok rozpočtu na opatrenie - objem žiadaných finančných prostriedkov je  8,27 mld. Sk/.

Veľké množstvo podaných projektov svedčí o dobrej príprave na tento proces. Svoju  úlohu tu zohrala tiež úzka spolupráca s regionálnou samosprávou a SOPK. 

Druhý najväčší požadovaný objem finančných prostriedkov je v rámci OP Základná infraštruktúra priorita 3, ktorá je zameraná na podporu lokálnej infraštruktúry. Ide o požiadavky v celkovej sume 10,2 mld.  Sk. V rámci tejto priority bol najväčší objem a počet projektov predložený v rámci podopatrení zameraných na školskú a zdravotnícku infraštruktúru. Pozitívnu úlohu v tomto procese mal zásobník projektov, ktorý bol organizovaný v značnom predstihu pred prvou výzvou. 

Z hľadiska veľkosti objemu finančných prostriedkov požadovaných podľa výziev,  tretí v poradí je SOP Poľnohospodárstvo a rozvoj vidieka hodnotou 5,9 mld. Sk. Absolútnu prevahu mali opatrenia týkajúce sa podpory investovania do poľnohospodárskych podnikov a podpora na zlepšenie spracovania a predajnosti poľnohospodárskych produktov. 

Vysoký objem žiadaných finančných prostriedkov v hodnote 5,1 mld. Sk bol zaznamenaný za SOP Ľudské zdroje. Tento objem zahŕňa jednak žiadosti o podporu dopytovo-orientovaných projektov a tiež tvz. národných projektov, ktoré sú realizované Ústredím práce, sociálnych vecí a rodiny, Fondom sociálneho rozvoje, Ministerstvom školstva SR resp. jeho priamo riadenými organizáciami. Výzvy na ďalšie operačné programy, JPD a Iniciatívy ES mali výrazne nižší požadovaný objem finančných prostriedkov.  Tieto objemy sú závislé predovšetkým od veľkosti predkladaných projektov. Prostredníctvom národných projektov sa vykonáva aktívna politika trhu práce a realizuje sa aj výkon štátnej politiky v oblasti vzdelávania. 

Úspešnosť výziev z hľadiska početnosti podaných projektov svedčí o dobrej príprave celého systému a dobrej propagácie problematiky štrukturálnych fondov. Najvyššie počty žiadostí boli predložené v rámci OP Základná infraštruktúra /1391/, SOP Priemysel a služby /1087/ a SOP Poľnohospodárstvo a rozvoj vidieka /1056/. Z hľadiska priemernej veľkosti predložených projektov možno uviesť, že najvyššie hodnoty mali investičné projekty zamerané na podporu lokálnej infraštruktúry /33,7 mil. Sk/ a projekty na podporu infraštruktúry životného prostredia /32,5 mil. Sk/. Na druhej strane najnižší priemer  dosahovali projekty na rozvoj ľudských zdrojov /1,8 mil. Sk SOP LZ MPSVR SR; 3,1 mil Sk SOP LZ MŠ SR/. Je to dané tým, že projekty sú neinvestičnej povahy. 
Z regionálneho hľadiska možno konštatovať, že na hodnote predložených projektov bol podiel nitrianskeho kraja 18%, prešovského kraja 16%, trnavského kraja 16%, žilinského kraja 15%, banskobystrického kraja 11%, košického kraja 10%, trenčianskeho kraja 6%, bratislavského kraja 2% a podiel projektov presahujúcich hranice jednej VÚC bol 6%.

Existujúce rozdiely medzi ITMS a podkladmi zaslanými v rámci štvrťročnej správy sú spôsobené tým, že hodnoty v ITMS, ktoré sú vyššie, zahŕňajú celkovú hodnotu projektov, pričom informácia zaslaná z rezortov obsahuje objem žiadaných prostriedkov. Ďalším dôvodom tohto rozdielu je skutočnosť, že projektové žiadosti boli doručované nárazovo a do ITMS boli evidované postupne a naviac praktické zručnosti v práci s ITMS sa získavali postupne. Preto niektoré  RO,SO/RO v úvodných fázach používali tabuľkový procesor Excel.

V štandardnom postupe implementácie pri tvz. uzavretých  výzvach /t.j. pri tomto druhu výzvy je presne stanovené obdobie na prijímanie projektov/  po uzávierke výziev na predkladanie žiadostí nastupuje formálna kontrola projektov, odborné hodnotenie projektov, výber projektov a ich schválenie. Výsledky toho procesu odrážajú fázu pred uzatvorením zmlúv s konečnými prijímateľmi. Počas hodnotiaceho procesu môže dôjsť k zníženiu požadovanej výšky NFP oproti výške, ktorá je žiadaná. Vychádzajúc z tohto postupu a na základe podkladov predložených jednotlivými rezortmi môžeme konštatovať, že ku koncu roka 2004 bol objem schválených finančných prostriedkov 19,775 mld Sk za všetky programové dokumenty.  Uvedená hodnota vzhľadom k tomu, že ešte stále prebieha hodnotiaci proces u niektorých programov sa neustále mení a bude sa zväčšovať. 
Vysoký objem schválených finančných prostriedkov bol schválený za SOP Poľnohospodárstvo a rozvoj vidieka v celkovej sume 4,75 mld Sk. Úspešnosť možno vysvetliť skutočnosťou, že boli zúročené skúsenosti z programu SAPARD. Z hľadiska objemu schválených finančných prostriedkov vysoký objem zaznamenávame tiež pri priorite č.1 dopravná infraštruktúra z OP Základná infraštruktúra  sumou 4,55 mld. Sk. V tomto prípade treba uviesť, že konečnými prijímateľmi boli podriadené organizácie MDPT SR na základe priameho zadania realizácie projektu. Tým, že MDPT SR nemuselo /vzhľadom na charakter projektov/ zverejňovať výzvy, boli vytvorené podmienky na rýchly nábeh implementácie. Takmer rovnakú hodnotu dosahuje objem schválených finančných prostriedkov za SOP Ľudské zdroje sumou 4,31 mld. Sk, kde sa implementácia kombinuje zverejňovaním výziev a národnými projektmi. 
Značný pokrok dosiahol aj SOP Priemysel a služby, kde k 31. 12. 2004 boli schválené projekty v celkovej sume 3 mld. Sk (vrátane individuálneho projektu SACR pre opatrenie 2.3 a 7 projektov technickej pomoci). 

Pokrok bol zaznamenaný u OP Základná infraštruktúra - priorita lokálna infraštruktúra, kde bolo schválených 84 projektov v hodnote  1,158 mld. Sk. Tento typ projektov, ktoré predkladali najmä obce a mestá vyžadoval v príprave projektových žiadostí veľké úsilie.

V priebehu roku 2004 bolo schválených 1 466 žiadostí o NFP. Z hľadiska početnosti schválených žiadostí o NFP bol najväčší počet  838 v SOP Poľnohospodárstvo a rozvoj vidieka. Nasledoval SOP Priemysel a služby  124 žiadostí, vysoký počet žiadostí bol schválený v rámci Iniciatívy ES EQUAL v počte 100 žiadostí. 

Súhrnná tabuľka predložených a schválených žiadostí o NFP  k 31. 12. 2004

Poznámky k tabuľke:
Na vysvetlenie uvádzame, že v prípade SOP PS uvedené údaje – Počet žiadostí celkom: 1087 a Počet schválených žiadosti: 123 – nezahŕňajú 7 projektov technickej pomoci a 1 individuálny projekt SACR - Opatrenie 2.3 a údaj – Objem schválených finančných prostriedkov: 2 297 763 – nezahŕňa finančné prostriedky na  projekty technickej pomoci a individuálny projekt SACR a všetky uvedené údaje sa týkajú vybraných opatrení SOP PS – keďže ešte nebol ukončený hodnotiaci proces žiadostí/projektov predložených v roku 2004.

Projekty predložené v rámci Uzavretej výzvy na predkladanie projektov pre priamoriadené organizácie MŠ SR JPD BA Cieľ 3 – 2004 – SORO – NP 1 boli národné projekty.

b) Uzatváranie zmlúv o poskytnutí nenávratného finančného príspevku 
Po schválení žiadostí o NFP nasleduje podpísanie zmluvy o NFP medzi RO/SORO a konečným prijímateľom/príjemcom pomoci. K 31. 12. bolo celkovo  uzatvorených 1 050 zmlúv o poskytnutí nenávratného finančného príspevku s celkovým objemom záväzkov vo výške 15 022 458 tis. Sk. 
Stav uzatvárania zmlúv o poskytnutí nenávratného finančného príspevku je na jednotlivých RO/SORO rozdielny, existujú veľké rozdiely v objeme finančných prostriedkov podľa uzatvorených zmlúv napr. v rámci SOP Poľnohospodárstvo a rozvoj vidieka boli za rok 2004 uzatvorené zmluvy a vytvorené záväzky v celkovej výške 4 753 849 tis. Sk a v rámci napr. JPD NUTS II Bratislava Cieľ 2 nebola na základe podkladov z tohto RO podpísaná žiadna zmluva o poskytnutí nenávratného finančného príspevku /okrem 2 538 tis. Sk na technickú asistenciu/. Žiadne záväzky na základe uzatvorených zmlúv s konečným prijímateľom/príjemcom pomoci nie sú evidované ani v rámci Iniciatív Spoločenstva. Je to ovplyvnené tým, že realizácia iniciatív je vo väčšej miere viazaná na nadnárodnú sieť vytvorenú v rámci týchto iniciatív. V prípade iniciatívy INTERREG IIIA došlo zo strany EK k takmer ročnému oneskoreniu schválenia spoločných programových dokumentov /CIP/.  Stav počtu uzatvorených zmlúv a objemu záväzkov vytvorených na základe uzatvorených zmlúv o poskytnutí nenávratného finančného príspevku s konečným prijímateľom/príjemcom pomoci k 31. 12. 2004 uvádza nasledujúca tabuľka:

c) Stav čerpania finančných prostriedkov zo štátneho rozpočtu a štrukturálnych fondov

V štátnom rozpočte na rok 2004 bolo zabezpečených 7 054 060 tis. Sk na financovanie projektov štrukturálnych fondov. Vo vzťahu k EK bolo z  tohto objemu finančných prostriedkov skutočne čerpaných 154 227 tis. Sk, t. j. 2,19 %. Zo zdrojov EÚ sa vyčerpalo 117 905 905 Sk ( 2,22 %) a zo zdrojov ŠR  36 320 782 Sk (2,08 %).Tento údaj predstavuje objem finančných prostriedkov schválených  platobným orgánom pre štrukturálne fondy.

Počas sledovaného obdobia z pohľadu prostriedkov zabezpečených v štátnom rozpočte je najvyššie čerpanie z Európskeho sociálneho fondu (SOP Ľudské zdroje, JPD NUTS II Bratislava Cieľ 3), potom nasleduje čerpanie ERDF (SOP Priemysel a služby, Operačný program Základná infraštruktúra, Iniciatívy Spoločenstva INTERREG). Z fondu EAGGF (SOP poľnohospodárstvo a rozvoj vidieka) sa v roku 2004 nečerpali žiadne finančné prostriedky. 

Prehľad čerpania podľa jednotlivých štrukturálnych fondov z prostriedkov zabezpečených v štátnom rozpočte za zdroje EÚ v  roku 2004

Fond	Prostriedky zabezpečené v štátnom rozpočte v roku 2004 za zdroje EÚ v SK	Skutočné čerpanie z EÚ zdrojov v roku 2004 v SK	Plnenie v %	
ERDF	2 790 130 000	26 124 770	0,94	
ESF	1 573 530 000	91 781 135	5,83	
EAGGF a FIFG	945 750 000	0	0,00	
Štrukturálne fondy spolu	5 309 410 000	117 905 905	2,22	

Pri porovnaní skutočného čerpania v rámci SOP Poľnohospodárstvo a rozvoj vidieka a stavu záväzkov z uzatvorených zmlúv o poskytnutí nenávratného finančného príspevku je zaujímavá skutočnosť, že  v rámci tohto sektorového operačného programu bolo v roku 2004 najviac uzatvorených zmlúv o poskytnutí nenávratného finančného príspevku ale na strane druhej nebolo zaznamenané žiadne čerpanie. Tento stav je možné vysvetliť časovým faktorom, nakoľko kontrahovanie v rámci opatrenia 1.2. bolo Pôdohospodárskou platobnou agentúrou ukončené koncom septembra 2004 a v rámci opatrenia 1.1. až v decembri 2004.

Stav čerpania zdrojov EÚ je možné vyjadriť aj vo vzťahu k poskytnutým zálohovým platbám z Európskej komisie. EK poskytla zálohu na jednotlivé programové dokumenty vo výške 4 581 728 668 Sk, z toho 2,57 % prostriedkov bolo čerpaných a  schválených na PO pre ŠF.  
Prehľad čerpania podľa jednotlivých štrukturálnych fondov zo zálohovej platby EK
Fond	Zálohové platby EK v SK	Skutočné čerpanie z EÚ zdrojov v roku 2004 v SK	Plnenie v %	
ERDF	2 443 021 368	26 124 770	1,07	
ESF	1 406 755 360	91 781 135	6,52	
EAGGF a FIFG	731 951 940	0	0,00	
Štrukturálne fondy spolu	4 581 728 668	117 905 905	2,57	

Do čerpania prostriedkov štrukturálnych fondov vo vzťahu voči EK sa nezahrňujú zálohové platby a platby poskytované systémom predfinancovania, ktoré realizujú platobné jednotky konečným prijímateľom. Dôvodom je skutočnosť, že Koncepcia systému finančného  riadenia štrukturálnych fondov umožňuje tieto platby poskytnúť KP z verejného sektora skôr, ako sa žiadosť o platbu predloží na schválenie platobnému orgánu pre ŠF. Systém zálohových platieb uplatňuje MŠ SR a MPSVR SR. V roku 2004 Ministerstvo práce, sociálnych  vecí a rodiny SR poskytlo formou zálohových platieb 494 434 764 Sk, z toho 103 483 tis. Sk bolo zúčtovaných a schválených PO pre ŠF, čo predstavuje 20,6 % z poskytnutej zálohovej platby. Ministerstvo školstva SR poskytlo v roku 2004 formou zálohových platieb 51 958 tis. SK, tieto prostriedky v roku 2004 neboli zúčtované.  Pri fonde ERDF využilo systém predfinancovania v roku 2004 len MDPT SR pri OP ZI, tieto finančné prostriedky neboli v roku 2004 zúčtované a schválené na PO pre ŠF. Celková suma schválených finančných  prostriedkov na PO pre ŠF a poskytnutých finančných  prostriedkov systémom zálohových platieb a predfinancovania predstavuje za zdroje EÚ 309 152 748. Sk ( 6,75 % z poskytnutej zálohovej platby EK).

Nasledujúce tabuľky ukazujú prehľad poskytnutých záloh na financovanie projektov ESF ako aj výšku finančných prostriedkov poskytnutých systémom predfinancovania pri projektov ERDF v roku 2004.

Výška poskytnutých zálohových platieb pri projektoch ESF v roku 2004 v SK

Ministerstvo 	Poskytnuté zálohové platby KP 	Zúčtované zálohové platby za EÚ zdroje 	Zúčtované zálohové platby zo zdrojov ŠR	Nezúčtované zálohové platby 	
MPSV SR	494 434 764	81 604 511	21 833 845	390 996 408	
MŠ SR	51 958 400	0	0	51 958 400	
Celkom	546 393 164	81 604 511	21 833 845	442 954 808	
Pozn. Pod zúčtovanými zálohovými platbami uvedenými v tabuľke sa rozumejú zálohové platby zaradené do SŽP a schválené na Platobnom orgáne pre štrukturálne fondy.

Výška poskytnutých platieb systémom predfinancovania pri projektoch ERDF v roku 2004 v SK

Ministerstvo	Poskytnuté prostriedky konečnému prijímateľovi	Zúčtované /schválené na PO pre ŠF/	
	EÚ zdroje	Zdroje ŠR	EÚ zdroje	Zdroje ŠR	
MDPT SR /OPZI/	62 803 863	20 935 133	0	0	

Čerpanie štrukturálnych fondov ovplyvňuje aj čistú finančnú pozíciu Slovenska za rok 2004. Prehľad príjmov z rozpočtu EÚ a odvodov SR do rozpočtu EÚ je opísaný v prílohe č.1 a uvedený v tabuľke č.1. 

Podrobné informácie o stave čerpania prostriedkov EÚ a štátneho rozpočtu na spolufinancovanie vo vzťahu k EK  v rozdelení podľa programových dokumentov sú v tabuľke č. 2.

d) Príčiny a dopady nízkeho čerpania štrukturálnych fondov za rok 2004
Základným predpokladom pre naštartovanie procesov čerpania štrukturálnych fondov bolo schválenie operačných programov, Rámca podpory spoločenstva Európskou komisiou. Nasledovná tabuľka informuje o vydaní rozhodnutí EK, ktorými schvaľuje jednotlivé dokumenty. 

Názov programového dokumentu		Dátum schválenia dokumentu	
CSF	18. 6. 2004	
SOP Priemysel a služby	30. 6. 2004	
SOP Poľnohospodárstvo a rozvoj vidieka	12. 7. 2004	
OP Základná infraštruktúra	29. 6. 2004	
SOP Ľudské zdroje	16. 7. 2004	
JPD NUTS II BA Cieľ 2	21. 6. 2004	
JPD NUTS II BA Cieľ 3	8. 7. 2004	
EQUAL	7. 7. 2004	
INTERREG IIIA	25.11.2004	
Po dohode s Európskou komisiou sme mohli vyhlásiť výzvy na predkladanie projektov už začiatkom roku 2004. Prvá výzva na čerpanie pomoci zo štrukturálnych fondov bola vyhlásená v rámci priority Lokálna infraštruktúra Operačného programu Základná infraštruktúra dňa 19.1.2004 (ako druhá výzva vo všetkých pristupujúcich krajinách – prvú vyhlásila Maďarská republika 16.1.2004).
Štandardný postup implementácie u výziev, ktoré sú uplatnené v mechanizmoch pomoci u väčšiny opatrení pozostáva z nasledovných krokov:

1.	Vyhlásenie výzvy na predkladanie žiadostí a vytvorenie
časového priestoru na prípravu projektov				
2.	Uzávierka výzvy							cca 3 mesiace	
3.	Formálna kontrola projektov a doplnenie projektov			cca 1 mesiac
4.	Odborné hodnotenie projektov				               najmenej 1-2  mesiace
5.	Výber projektov								cca  1 mesiac
6.	Podpísanie Zmluvy o nenávratnom finančnom príspevku 		cca  1 mesiac
7.	Vyhlásenie verejného obstarania na súčasti projektu riešené
 dodávateľským spôsobom						cca 1-6 mesiacov
8.	Začatie realizácie projektu						cca 1 mesiac
9.	Refundácia výdavkov/rozpočtové opatrenie  				cca 1 mesiac
Z uvedeného vyplýva, že pri maximálnom urýchlení všetkých predpísaných administratívnych procesov je možné očakávať rozsiahlejší nárast čerpania príspevkov z eurofondov najskôr 10 až 16 mesiacov po vyhlásení výziev na predkladanie Žiadostí o poskytnutie nenávratného finančného príspevku, čo je časový priestor nepresahujúci lehoty bežne dosahované vo všetkých krajinách EÚ. 

Z vyššie uvedených dôvodov, môžeme konštatovať, že k oneskoreniu čerpania štrukturálnych fondov nedošlo. Takýto administratívny proces je charakteristický aj v ostatných nových členských krajinách. 
Nehľadiac na tento administratívny postup je pravda, že s prípravu systému implementácie štrukturálnych fondov boli spojené mnohé problémy a oneskorenia. Išlo o oneskorené schválenie programových doplnkov monitorovacími výbormi, náročnú prípravu schém štátnej pomoci a ich takmer polročný zdĺhavý administratívny schvaľovací proces Európskou komisiu pričom schválenie týchto schém Európskou komisiou bolo podmienkou pre spustenie výziev na predkladanie projektov ak príjemcovia pomoci spadajú do kategórie súkromných podnikateľov. V oblasti ITMS išlo o kompletnú prípravu monitorovacieho systému pre štrukturálne fondy a Kohézny fond. Nevyhnutnou súčasťou celého procesu sú žiadosti, formuláre, príručky pre žiadateľov, dohody medzi RO a SO, ktoré bolo treba od začiatku pripravovať a dopracovávať. 

Avšak na druhej strane treba poznamenať, že v čase prípravy samotného implementačného systému a jeho prvkov neboli vybudované administratívne kapacity a existujúci pracovníci neboli patrične motivovaní. V rámci Slovenska sa vytváral úplne nový systém, ktorý bude použiteľný aj v ďalších programovacích obdobiach. Navyše, niektoré riadiace orgány nemajú žiadnu skúsenosť s implementáciu a riadením predvstupových fondov, ktoré boli ako predvoj existujúcich štrukturálnych fondov. 

Vzhľadom k prijatým mechanizmom pomoci a k charakteru predkladaných projektov s prevažujúcou dobou realizácie projektov medzi 12 až 24 mesiacmi sa najväčší rozmach čerpania prostriedkov z eurofondov za programovacie obdobie 2004-2006 očakáva od konca roku 2005 do konca roku 2007. Navyše treba mať na mysli pravidlo n+2 čo umožňuje čerpanie finančných prostriedkov až do roku 2008. 

V súčasnom období nie je ešte možné konštatovať či ciele stanovené v jednotlivých operačných programoch a v rámci podpory spoločenstva budú dosiahnuté. 
V prvom polroku 2005 sa budú realizovať ad-hoc hodnotenia, ktoré nám poskytnú odpovede na otázky týkajúce sa samotného procesu implementácie. Údaje budú čerpané tak z monitorovacieho systému ako aj priamo od RO, SO/RO. Na základe zistených výsledkov bude možné vyvodiť závery či už formou vylepšenia procesov alebo nástrojov implementačného systému. 

V porovnaní ostatnými novými členskými krajinami je súčasná situácia v oblasti čerpania štrukturálnych fondov priaznivá.

3. Analytické hodnotenie v implementácii jednotlivých programových dokumentoch OP a SOP
3. 1.  SOP Priemysel a služby

V rámci SOP Priemysel a služby  bolo k 31. 12. 2004 zverejnených celkom 11 výziev. Najväčší počet výziev bolo zverejnených v mesiaci jún 2004. Z celkového počtu 11 výziev bolo ukončené hodnotenie projektov v 7 výzvach. 

Za sledované obdobie január - december 2004 boli zverejnené výzvy na predkladanie projektov v rámci všetkých opatrení Sektorového operačného programu Priemysel a služby. Na Opatrenie 1.1 – Podpora rozvoja nových a existujúcich podnikov a služieb je alokovaných  1 206,60 mil. Sk v rátane spolufinancovania zo štátneho rozpočtu SR. V rámci výzvy bolo predložených 416 projektov a objem požadovaných prostriedkov je 8 269,64 mil. Sk, výška požadovaných prostriedkov predstavuje 6,85-násobok celkových alokovaných prostriedkov pre roky 2004 – 2006.

Opatrenie 1.2 – Podpora budovania a rekonštrukcie infraštruktúry je zamerané pre projekty verejného sektora, ktoré  implementujú agentúry NARMSP a Slovenská agentúra pre rozvoj investícií a obchodu (SARIO).  Pre  skrátené  programovacie  obdobie  2004–2006 je na celé opatrenie alokovaných 1 646,00 mil. Sk vrátane spolufinancovania zo štátneho rozpočtu SR.
Pre oblasť budovania inkubátorov, výskumno-vývojových centier a technologických parkov toto opatrenie implementuje NARMSP. V rámci výzvy bolo predložených 17 projektov. Objem požadovaných prostriedkov je 1 289,30 mil. Sk. Pre oblasť budovania priemyselných parkov a rekonštrukcie výrobných hál toto opatrenie implementuje SARIO. V rámci výzvy bolo predložených 7 projektov. Objem požadovaných prostriedkov je 1 105,88 mil. Sk. Výška požadovaných prostriedkov predstavuje 1,45-násobok celkových alokovaných prostriedkov pre roky 2004 – 2006 za obidve výzvy.

Opatrenie 1.3. Podpora podnikania, inovácií a aplikovaného výskumu, ktoré je zamerané na  projekty súkromného sektora implementuje Slovenská energetická agentúra  v rámci Schémy na podporu priemyselného výskumu a predsúťažného vývoja (schéma štátnej pomoci) a Schémy na podporu výskumu a vývoja, zavádzania systémov manažérstva kvality, ochrany priemyselných práv a zavádzania technických noriem do výrobnej praxe a do služieb (schéma pomoci de minimis). Na skrátené programovacie obdobie 2004 – 2006 je na túto časť SOP PS alokovaných za obidve schémy 603,20 mil. Sk vrátane spolufinancovania zo štátneho rozpočtu SR. Výzva na predkladanie projektov v rámci Schémy na podporu výskumu a vývoja, zavádzania systémov manažérstva kvality, ochrany priemyselných práv a zavádzania technických noriem do výrobnej praxe a do služieb (schéma pomoci de minimis) bola zverejnená dňa 1.6.2004 a jej uzávierka bola dňa 31.8.2004. V rámci výzvy bolo predložených 63 projektov. Objem požadovaných prostriedkov je 38,16 mil. Sk.
Na výzvu na predkladanie projektov v rámci Schémy na podporu priemyselného výskumu a predsúťažného vývoja (schémy štátnej pomoci) bolo  predložených 28 projektov s objemom 352,70 mil. Sk. Výška požadovaných prostriedkov predstavuje 0,65-násobok celkových alokovaných prostriedkov pre roky 2004 – 2006 za obidve schémy.

Opatrenie 1.4 – Podpora úspor energie a využitia obnoviteľných zdrojov energie pre  projekty súkromného sektora implementuje SEA v rámci Schémy na podporu úspor energie a využitia obnoviteľných zdrojov (schéma štátnej pomoci) a Schémy na podporu trvalo udržateľného rozvoja (schéma pomoci de minimis). Na skrátené programovacie obdobie 2004 – 2006 je na túto časť SOP PS alokovaných za obidve schémy 905,00 mil. Sk vrátane spolufinancovania zo štátneho rozpočtu SR. V rámci výzvy na predkladanie projektov Schémy na na podporu trvalo udržateľného rozvoja (schémy pomoci de minimis) bolo predložených 23 projektov. Objem požadovaných prostriedkov je 54,12 mil. Sk. Na výzvu na predkladanie projektov v rámci Schémy na podporu úspor energie a využitia obnoviteľných zdrojov energie (schéma štátnej pomoci) bolo predložených 41 projektov. Objem požadovaných prostriedkov je 1 504,25 mil. Sk. Výška požadovaných prostriedkov predstavuje 1,72-násobok celkových alokovaných prostriedkov pre roky 2004 – 2006 za obidve schémy.

Opatrenie 1.5 – Rozvoj zahraničnej spolupráce a image SR pre projekty súkromného sektora implementuje SARIO v rámci Schémy podpory medzinárodnej spolupráce (schéma štátnej pomoci) a Schémy podpory medzinárodnej spolupráce (schéma pomoci de minimis). Na skrátené programovacie obdobie 2004–2006 je na túto časť SOP PS alokovaných 905,00 mil. Sk vrátane spolufinancovania zo štátneho rozpočtu SR. V rámci výzvy na Schému podpory medzinárodnej spolupráce (schéma štátnej pomoci) bolo predložených 9 projektov. Objem požadovaných prostriedkov je 25,51 mil. Sk. V rámci výzvy na Schému podpory medzinárodnej spolupráce (schéma pomoci de minimis) bolo predložených 15 projektov. Objem požadovaných prostriedkov je 17,47 mil. Sk. Výška požadovaných prostriedkov predstavuje 0,05-násobok celkových alokovaných prostriedkov pre roky 2004 – 2006 za obidve schémy.

Čo sa týka Priority 2 SOP PS, konkrétne Opatrenia 2.1 – Podpora budovania a rekonštrukcie infraštruktúry cestovného ruchu, tak toto implementuje Slovenská agentúra pre cestovný ruch (SACR). Na skrátené programovacie obdobie 2004 – 2006 je na túto časť SOP PS alokovaných 1 683,30 mil. Sk vrátane spolufinancovania zo štátneho rozpočtu SR. V rámci výzvy bolo predložených 132 projektov. Objem požadovaných prostriedkov je 7 848,00 mil. Sk. Výška požadovaných prostriedkov predstavuje 4,66-násobok celkových alokovaných prostriedkov pre roky 2004 – 2006.

Najväčší záujem bol v rámci celého SOP PS o Opatrenie 2.2 – Podpora podnikateľských aktivít cestovného ruchu, ktoré implementuje SACR v rámci Schémy podnikateľských aktivít cestovného ruchu (schéma štátnej pomoci). Na skrátené programovacie obdobie 2004 – 2006 je na túto časť SOP PS alokovaných 1 480,70 mil. Sk vrátane spolufinancovania zo štátneho rozpočtu SR. V rámci výzvy na predkladanie projektov v rámci Schémy podpory podnikateľských aktivít cestovného ruchu (schéma štátnej pomoci) bolo predložených 336 projektov. Objem požadovaných prostriedkov je 16 160,00 mil. Sk. Výška požadovaných prostriedkov predstavuje 10,91-násobok celkových alokovaných prostriedkov pre roky 2004 – 2006.

Informácie týkajúce sa hodnotiaceho procesu v prípade vybraných opatrení SOP PS zatiaľ nie sú k dispozícií, nakoľko celkový hodnotiaci proces k poslednému dňu sledovaného obdobia nebol ukončený.

V rámci SOP PS sú pre skrátené programovacie obdobie 2004-2006 zadefinované tri individuálne projekty. Prvý pod názvom Informačné prepojenie knižníc implementuje  Národná knižnica v Martine, druhý projekt Živnostenský inštitút implementuje      Slovenská živnostenská komora. Oba vyššie uvedené individuálne projekty sú v štádiu prípravy, pričom predpokladaným obdobím implementácie je rok 2005.

Tretí Projekt pod názvom PPCR NUTIS podporuje propagáciu cestovného ruchu a vybudovanie Národného jednotného informačného systému cestovného ruchu. Konečný prijímateľ je  Slovenská agentúra pre cestovný ruch. Implementácia sa začala 1.4.2004 na základe notifikácie projektu PPCR NUTIS Európskou komisiou v marci 2004.

Ku koncu sledovaného obdobia nedošlo v rámci Opatrenia 2.3 SOP PS k refundácii finančných prostriedkov (zvolený spôsob financovania projektu) zo zdrojov štátneho rozpočtu, pretože uskutočnenie jednotlivých propagačných aktivít je podmienené úspešnou realizáciou verejných obstarávaní a uzatvorením zmlúv s dodávateľmi prác na príslušné aktivity. 
V roku 2004 nedošlo v rámci Sektorového operačného programu Priemysel a služby k žiadnemu čerpaniu finančných prostriedkov na projekty a MH SR nepredložilo na PO pre ŠF súhrnné žiadosti o platby.

3.2.  SOP Ľudské zdroje

3.2.1 SOP Ľudské zdroje MPSVR SR

a/ Implementácia národných projektov /NP/

Od začiatku realizácie Národného projektu I „Podpora zamestnávania nezamestnaných s dôrazom na dlhodobo nezamestnaných a znevýhodnené skupiny na trhu práce“  úrady práce, sociálnych vecí a rodiny prijali spolu 6 101 žiadostí uchádzačov o zamestnanie (UoZ) o príspevok na samostatnú zárobkovú činnosť podľa § 49 a 1 212 žiadostí zamestnávateľov o príspevok na vytvorenie pracovných miest pre znevýhodnených UoZ podľa § 50 zákona č.5/2004 v znení neskorších predpisov. Zároveň v sledovanom období uzatvorili úrady 5 378 dohôd s uchádzačmi o zamestnanie podľa § 49 a  1 040 dohôd so zamestnávateľmi na vytvorenie pracovných miest  pre znevýhodnených UoZ podľa § 50. 

V rámci implementácie projektu NP II „Podpora zamestnávania občanov so zdravotným postihnutím “ bolo k  17. decembru 2004 predložených 213 žiadostí o poskytnutie príspevku s celkovou žiadanou sumou 59 974 tis. Sk. Na základe uvedených žiadostí bolo k 17.12.2004 uzatvorených 164 dohôd s celkovým dohodnutým príspevkom vo výške 28 895  tis. Sk. V období do 31.3.2005  sa predpokladá predloženie žiadostí o príspevok na úhradu prevádzkových nákladov za rok 2004 na udržanie cca 3 540 pracovných miest s celkovým žiadaným príspevkom cca 218 mil. Sk

V rámci NP III „Vzdelávanie a príprava nezamestnaných pre trh práce“ /VzPrTP/ sú  najúspešnejšie úrady PSVR Rožňava (172,7%), Stará Ľubovňa (149,7%) a Vranov n. Topľou (117,2%). Ďalších 34 Úradov PSVR vykazuje realizáciu VzPrTP nad 60%, čo predstavuje nárast oproti  25.11. 2004 o 7 úradov. Naopak úrady PSVR Prievidza a Kežmarok, v oblasti realizácie VzPrTP, nedosiahli ani úroveň 40% z  rozpisu na rok 2004. 

V rámci národného projektu č. V „Aktivácia nezamestnaných a nezamestnaných s nízkou motiváciou odkázaných na dávku v hmotnej núdzi“ úrady práce, sociálnych vecí a rodiny uzatvorili 10 096 dohôd a doplnkov s obcami, právnickými a fyzickými subjektami a s mimovládnymi organizáciami. K 17. decembru 2004 bolo do aktivačnej činnosti zapojených 227 713 uchádzačov o zamestnanie. Od začiatku realizácie tohto národného projektu č. V  boli dohody o poskytnutí príspevkov na aktivačnú činnosť uzatvorené v celkovej výške 968 016 651 Sk.

Národný projekt VII „Zvýšenie rozsahu a kvality služieb zamestnanosti prostredníctvom informačných poradenských a odborných poradenských nástrojov“ bol schválený 1. júla 2004. Jeho implementácia začala oznámením záujmu o realizáciu prvého interného projektu v rámci NP VII (úrad PSVaR Bardejov), ktoré bolo zaevidované Ústredím PSVR dňa 3.8.2004. Ústredie práce, sociálnych vecí a rodiny z poskytnutého nenávratného príspevku vo výške 140 mil.  Sk vyčlenilo priamo na úrady PSVR finančné prostriedky vo výške 112,1mil. Sk pre realizáciu regionálnych a  nadregionálnych interných a externých projektov. Na realizáciu nadregionálneho externého  projektu s celoslovenskou pôsobnosťou, ktoré realizuje dodávateľ pre jednotlivé úrady PSVR bolo vyčlenených  27 ,9 mil Sk.

b/  Implementácia dopytovo-orientovaných projektov

V rámci prvého kola výziev v máji 2004 zverejnil RO SOP ĽZ výzvu na predkladanie žiadostí o NFP. Výzva bola vyhlásené na opatrenie 1.3 - Rozvoj vzdelávania a prípravy uchádzačov o zamestnanie s cieľom zlepšiť ich možnosti na trhu práce. RO obdržal spolu 117 projektov. Komisia pre hodnotenie projektov odporučila 35 projektov na schválenie.   V tom istom termíne bola zverejnená výzva na opatrenie 2.2 - Odstránenie prekážok rovnosti mužov a žien na trhu práce s dôrazom na zosúladenie pracovného a rodinného života. RO obdržal spolu 28 projektov.  Komisie odporučila 14 projektov na schválenie. 
 Minister MPSVR SR dňa 28. septembra 2004 svojím podpisom schválil uznesenie Komisie a definitívne potvrdil jej rozhodnutie. Výzva bola vyhlásené na opatrenie 3.2 - Zvýšenie rozsahu, zlepšenie a širšie poskytovanie ďalšieho vzdelávania s cieľom zlepšiť kvalifikáciu a adaptabilitu zamestnancov. Do tohto termínu obdržal RO spolu 66 projektov. Výsledkom zasadnutia Komisie bolo 29 projektov odporučených na schválenie. Minister dňa 13. októbra 2004 svojím podpisom schválil uznesenie Komisie a definitívne potvrdil jej rozhodnutie. 

V auguste 2004 vyhlásil RO SOP ĽZ opätovne výzvu na opatrenie č. 1.3 - Rozvoj vzdelávania a prípravy uchádzačov o zamestnanie s cieľom zlepšiť ich možnosti na trhu práce. Do termínu obdržal RO SOP ĽZ spolu 100 projektov. V tom isto termíne bola vyhlásená výzva na predkladanie projektov  na opatrenie č. 2.2 - Odstránenie prekážok rovnosti mužov a žien na trhu práce s dôrazom na zosúladenie pracovného a rodinného života. Do tohto termínu obdržal RO SOP ĽZ spolu 44 projektov. V súčasnosti pracovníci RO SOP ĽZ vypracovávajú k obdržaným projektom odborné stanoviská zamerané na administratívnu zhodu, oblasť monitoringu a hodnotenia a finančnú stránku projektu. 

Dňa 19. augusta vyhlásil RO SOP ĽZ výzvu na predkladanie projektov opätovne na opatrenie č. 3.2 - Zvýšenie rozsahu, zlepšenie a širšie poskytovanie ďalšieho vzdelávania s cieľom zlepšiť kvalifikáciu a adaptabilitu zamestnancov. 
Do tohto termínu obdržal RO SOP ĽZ spolu 72 projektov. V súčasnosti pracovníci RO SOP ĽZ vypracovávajú k obdržaným projektom odborné stanoviská zamerané na administratívnu zhodu, oblasť monitoringu a hodnotenia a finančnú stránku projektu. Výsledkom týchto stanovísk bude vypracovanie súhrnného stanoviska ku každému projektu, ktoré obdrží Komisia pre výber projektov. Tieto stanoviská majú pre komisiu odporúčací charakter. 
Ministerstvo práce, soc. vecí a rodiny SR predložilo platobnému orgánu pre ŠF v roku 2004 v rámci sektorového operačného programu Ľudské zdroje súhrnné žiadosti, ktoré boli schválené  v objeme  106 120 406 Sk, (EÚ zdroje 84 571 193 Sk,  zdroje ŠR 21 549 214 Sk). Predložené súhrnné žiadosti sa týkali národných projektov a technickej asistencie. Konečným  prijímateľom  boli poskytnuté zálohové platby vo výške 379 523 666,- Sk za EÚ zdroje a 102 921 706,- Sk zo zdrojov ŠR.

3.2.2. SOP Ľudské zdroje Ministerstvo školstva SR

V máji 2004 bola vyhlásená výzva  na predkladanie žiadostí o poskytnutie NFP z ESF pre dopytovo-orientované projekty na opatrenie 3.2 „Zvýšenie rozsahu, zlepšenie a širšie poskytovanie ďalšieho vzdelávania s cieľom zlepšiť kvalifikáciu a adaptabilitu zamestnancov“ a podopatrenia 3.3.A „Rozvoj poradenstva o povolaniach a zamestnaniach“.
V rámci výzvy bolo predložených na  opatrenia 3.2 predložených 162 žiadostí a v rámci podopatrenia 3.3.A bolo predložených 28 žiadostí. Celkovo bolo schválených 119 žiadostí, z toho za opatrenie 3.2 bolo schválených 105 žiadostí a za podopatrenie 3.3.A 14 žiadostí. Do konca roku 2004 bolo uzavretých 44 zmlúv v celkovom objeme schválených finančných prostriedkov 71,2 mil. Sk.

V júni 2004 bola zverejnená výzva na predkladanie žiadostí o poskytnutie NFP z ESF pre priamoriadené organizácie MŠ SR „Budovanie systému celoživotného vzdelávania, transformácia odborného vzdelávania a prípravy a podpora systémových zmien v oblasti získania kľúčových kompetencií“  pre národné projekty. Výzva sa týkala opatrenia 3.1 „Prispôsobenie odbornej prípravy a adaptability zamestnancov a osôb vstupujúcich na trh práce“ a opatrenia 3.2 „Zvýšenie rozsahu, zlepšenie a širšie poskytovanie ďalšieho vzdelávania s cieľom zlepšiť kvalifikáciu a adaptabilitu zamestnancov“. V rámci výzvy bolo predložených spolu 9 projektov v celkovom objeme žiadaných finančných prostriedkov 277,3 mil. Sk. Boli schválené 4 žiadosti, pričom v termíne do 31. decembra 2004 boli uzavreté 4 zmluvy v celkovom objeme schválených finančných prostriedkov 136,4 mil. Sk. 

V auguste 2004 bola zverejnená výzva na predkladanie žiadostí o poskytnutie NFP z ESF pre súkromný sektor v rámci schémy pomoci de minimis pre opatrenie 3.2 „Zvýšenie rozsahu, zlepšenie a širšie poskytovanie ďalšieho vzdelávania s cieľom zlepšiť kvalifikáciu a adaptabilitu zamestnancov“. Za výzvu bolo predložených 11 žiadostí o NFP. Na hodnotenie Komisii MŠ SR na výber projektov bolo predložených 9 žiadostí v celkovom objeme žiadaných finančných prostriedkov 16,5 mil. Sk. Do 31. decembra 2004 riadiaci orgán nevydal rozhodnutie o schválení, resp. neschválení žiadostí.

V októbri 2004 bola zverejnená výzva na predkladanie žiadostí o NFP z ESF zameraná na podporu osôb zo sociálne znevýhodneného prostredia a týkala sa opatrenia 3.1 „Prispôsobenie odbornej prípravy  a  vzdelávania  požiadavkám spoločnosti založenej na vedomostiach“.
V rámci výzvy boli predložené 4 žiadosti v celkovom objeme žiadaných finančných prostriedkov 5 867 000 Sk. Hodnotenie projektov sa v termíne do 31. decembra 2004  neuskutočnilo.

V októbri 2004 bola zverejnená výzva na predkladanie žiadostí o NFP z ESF pre dopytovo-orientované projekty. Výzva sa týkala opatrenia 3.1 „Prispôsobenie odbornej prípravy  a  vzdelávania  požiadavkám spoločnosti založenej na vedomostiach“, opatrenia 3.2 „Zvýšenie rozsahu, zlepšenie a širšie poskytovanie ďalšieho vzdelávania s cieľom zlepšiť kvalifikáciu a adaptabilitu zamestnancov“ a podopatrenia 3.3.A „Rozvoj poradenstva o povolaniach a zamestnaniach“. Celkový počet predložených žiadostí nie je možné uviesť, nakoľko prebieha proces spracovávania prijatých žiadostí. 

Realizácia  národných projektov /individuálne projekty, priame zadanie

Priamym zadaním bez zverejnenia výzvy sa realizuje národný projekt „Poskytovanie stredoškolských štipendií pre žiakov stredných škôl, ktorých rodičia sú odkázaní na dávku v hmotnej núdzi“ v rámci opatrenia 3.1. Konečným prijímateľom je Ústav informácií a prognóz školstva. Začiatok realizácie projektu je 1. jún 2004 a predpokladané ukončenie projektu 28. február 2006. Predpokladaná dĺžka realizácie projektu je teda 21 mesiacov. Celkové náklady na projekt predstavujú 401 274, 25 tis. Sk. Objem schválených finančných prostriedkov na projekt zo štátneho rozpočtu predstavuje 100 318,6 tis. Sk a objem vyplatených finančných prostriedkov predstavuje 6 622,2 tis. Sk. 

Ministerstvo školstva SR predložilo platobnému orgánu pre ŠF v roku 2004 v rámci sektorového operačného programu Ľudské zdroje súhrnné žiadosti, ktoré boli schválené  v objeme 2 989 166.- Sk, (EÚ zdroje 996 389 Sk,  zdroje ŠR 3 985 555 Sk). Predložené súhrnné žiadosti sa týkali technickej asistencie. K 31.12.2004 boli poskytnuté konečným prijímateľom zálohové platby vo výške 38 717 550,- Sk za EÚ zdroje a 12 905 850,- Sk zo zdrojov ŠR.

3.3. OP Základná infraštruktúra
3.3.1. Dopravná infraštruktúra

Konečnými prijímateľmi sú podriadené organizácie MDPT SR. Koordinačný výbor pre fondy EÚ na MDPT SR schválil na svojom rokovaní dňa 12.11.2003 Zásobník projektov. Ide o  projekty pre Operačný program Základná infraštruktúra v oblasti Cestná infraštruktúra: R1 Rudno n/Hronom – Žarnovica - rýchlostná komunikácia, D1 Svinia – Prešov – diaľnica, R1 Žarnovica –  Šášovské     Podhradie  -    rýchlostná komunikácia, R2 Ožďany – obchvat, R2 Figa – obchvat,  I/67 Poprad – Matejovce – obchvat, R2 Zvolen – Pustý Hrad – Nerestica – rýchlostná komunikácia, R1 Žiar n/Hronom – obchvat.

V oblasti železničnej infraštruktúry: Zvolen – Banská Bystrica – elektrifikácia trate, Žst. Prešov – peronizácia, 	Žst. Poprad – Tatry – peronizácia, Žilina – Teplička – zriaďovacia stanica, Zvolen – Fiľakovo – elektrifikácia trate. V oblasti letiskovej infraštruktúra sú to projekty: Poprad – Tatry – dodávka a inštalácia ochranného a  bezpečnostného systému na letisku,  Piešťany – dodávka a inštalácia ochranného a bezpečnostného systému na letisku,  Sliač – dodávka a inštalácia ochranného a   bezpečnostného systému na letisku,  Košice – dodávka a inštalácia ochranného a  bezpečnostného systému na letisku. Vyššie uvedené projekty sú schvaľované priamo ministrom DPT v poradí, v akom je vypracovaná  tendrová dokumentácia, na základe žiadosti KP (SSC, ŽSR, SSL).

Projekt „Výstavba rýchlostnej cesty R1 Rudno nad Hronom –Žarnovica“ je v štádiu výstavby, pričom tu bolo  pridelené  54,559 mil. EUR (celkové náklady aj s neoprávn. sú                                                           67,228 mil. EUR).   Objem kontrahovaných prostriedkov bol  1, 8 mld Sk bez DPH.        Stav čerpania prostriedkov: 158,9 mil. Sk.
Projekt „Elektrifikácia železničnej trate úseku Zvolen – Banská Bystrica“ je v štádiu výstavby. Bolo pridelených  1,099 mld  Sk, pričom objem kontrahovaných prostriedkov je  1, 09 mld. Sk bez DPH. 
Projekt „R2- Ožďany preložka“ je v štádiu výstavby. Objem pridelených prostriedkov bol 41,952 mil. EUR (vrátane neoprávnených nákladov).   Objem kontrahovaných prostriedkov  bol  1,4 mld. Sk s DPH.
V rámci  projektu  „Technická asistencia“ bol pridelený objem 195 mil.Sk. Boli  vykonané refundácie za 01-09/2004, pripravené tendre na nákup  výpočtovej a kancelárskej techniky, pripravuje sa tender na štúdiu  regionálnej dopravy v Košiciach.   Stav čerpania prostriedkov bol k 31. 12. 2004 objem 7, 55 mil. Sk. 
Ministerstvo dopravy SR predložilo platobnému orgánu pre ŠF v roku 2004 v rámci operačného programu Základná infraštruktúra, priorita Dopravná infraštruktúra súhrnné žiadosti, ktoré boli schválené  v objeme 7 554 769 Sk, (EÚ zdroje 5 666 076 Sk,  zdroje ŠR 1 888 693 Sk). Predložené súhrnné žiadosti sa týkali technickej asistencie. K 31.12.2004 boli poskytnuté konečnému prijímateľovi systémom predfinancovania  platby vo výške 62 803 863,- Sk  za EÚ zdroje a 20 935 133,- Sk zo zdrojov ŠR.

3.3.2. Environmentálna infraštruktúra

Ministerstvo životného prostredia SR vyhlásilo v priebehu r. 2004 v rámci Priority 2 Environmentálna infraštruktúra Operačného programu Základná infraštruktúra celkovo 4 výzvy na predkladanie žiadostí o nenávratný finančný príspevok pre 4 opatrenia. Na dve z opatrení sa vzťahuje aj schéma štátnej pomoci (konkrétne na opatrenie č. 2.2. Zlepšenie a rozvoj infraštruktúry na ochranu ovzdušia a opatrenie č. 2.3. Zlepšenie a rozvoj infraštruktúry odpadového hospodárstva). Žiadatelia môžu predkladať svoje žiadosti o nenávratný finančný príspevok priebežne do konca r. 2006, v prípade schém štátnej pomoci do 30.9.2006. 

Objem prostriedkov alokovaných na výzvu sa v prípade výziev vyhlásených MŽP SR rovná objemu prostriedkov alokovaných na opatrenie na celé programovacie obdobie r. 2004-2006. 
K termínu 31.12.2004 bolo v rámci priority 2 OP ZI prijatých celkovo 80 žiadostí o nenávratný finančný príspevok, z toho 27 v rámci opatrenia 2.1. Zlepšenie a rozvoj infraštruktúry na ochranu a racionálne využívanie vôd, 6 v rámci opatrenia 2.2. Zlepšenie a rozvoj infraštruktúry odpadového hospodárstva, 19 v rámci opatrenia 2.3. Zlepšenie a rozvoj infraštruktúry na ochranu ovzdušia a 28 žiadostí v rámci opatrenia 2.4. Ochrana, zlepšenie a regenerácia prírodného prostredia. 

Z celkového počtu 80 žiadostí o poskytnutie nenávratného finančného príspevku bolo schválených 15 žiadostí, z toho 7 žiadostí za opatrenie 2.1., 2 žiadosti za opatrenie 2.3 a 6 žiadostí za opatrenie 2.4. V rámci opatrenia 2.2. nebola zatiaľ schválená žiadna žiadosť. So všetkými žiadateľmi o NFP, ktorých žiadosti boli schválené, boli už uzatvorené zmluvy o poskytnutí NFP. 

Čo sa týka technickej pomoci v rámci OP ZI boli k termínu 31.12.2004 predložené 2 žiadosti, pričom obe už boli schválené v nasledovnom objeme z prostriedkov ERDF vo výške 31,7 mil. Sk a z prostriedkov štátneho rozpočtu vo výške 10,6 mil. Sk. Zmluva o poskytnutí NFP bola uzatvorená len s jedným žiadateľom, vzhľadom k tomu, že druhou žiadosťou o poskytnutie NFP bola žiadosť MŽP SR o refundáciu platov zamestnancov zapojených do riadenia a implementácie ŠF. 

Na PO pre ŠF boli v roku 2004 predložené a schválené súhrnné žiadosti v objeme  8 489 931 Sk (EÚ zdroje  6 367 448 Sk, zdroje ŠR 2 122 483 Sk) v rámci operačného programu Základná infraštruktúra, priorita -  Enviromentálna infraštruktúra.  Schválené finančné prostriedky boli určené na technickú asistenciu. K termínu 31.12.  MŽP SR neposkytlo konečným prijímateľom systémom predfinancovania žiadne platby.

3.3.3. Lokálna infraštruktúra

Výzva pre celé Opatrenie 3.1 Budovanie a rozvoj občianskej infraštruktúry bola vyhlásená dňa 19.1.2004. Opatrenie 3.1 pozostáva zo 4 Podopatrení: Podopatrenie 3.1.1 - Budovanie a rozvoj školskej infraštruktúry; Podopatrenie 3.1.2 - Budovanie a rozvoj zdravotníckej infraštruktúry; Podopatrenie 3.1.3 - Budovanie a rozvoj sociálnej infraštruktúry; Podopatrenie 3.1.4 - Budovanie a rozvoj kultúrnej infraštruktúry.

Výzva bola vyhlásená ako priebežná, to znamená, že žiadatelia mali možnosť predkladať projekty priebežne počas roka. Termín prvej uzávierky hodnotenia projektov bol stanovený na 1. marca 2004, jedná sa o tzv. 1. kolo. K tomuto dátumu bolo evidovaných spolu 543 projektov. Najvyšší počet žiadostí bol predložený za Podopatrenie 3.1.1 v celkovom počte 378. 

V prvom kole bolo k dátumu 31.12.2004 schválených spolu 84 žiadostí. Proces výberu nebol v prípade podopatrenia 3.1.3 k termínu 31.12.2004 ukončený. 
Podpísaných zmlúv je k rovnakému termínu 6, všetky sa týkajú podopatrenia 3.1.2. V súčasnosti prebieha proces vyrozumievania žiadateľov, riadiaci orgán eviduje zaslané akceptačné stanoviská úspešných žiadateľov a konajú sa stretnutia k prerokovaniu podpisu zmluvy. 

Nakoľko v súčasnosti prebieha proces hodnotenia projektov z II. kola, proces schvaľovania žiadostí z II. a III. kola ešte neprebehol. V prvom kole bolo na Podopatrenie 3.1.1 schválených 763 mil. Sk, na podopatrenie 3.1.2 bolo schálených 273,9 mil.Sk , na podopatrenie 3.1.4 bolo schválených 177, 5 mil. Sk. Spolu za prvé kolo bolo schválených 1,214 mld. Sk.

V druhom kole bolo spolu prijatých 362 žiadostí a v treťom kole 438 žiadostí. Počet všetkých prijatých žiadostí k 21.12.2004 (uzávierky III. kola) je 1343.  

Výzva pre opatrenie 3.1 Budovanie a rozvoj občianskej infraštruktúry bola dňom 21.12.2004 dočasne pozastavená z dôvodu veľkého počtu prijatých projektov.

V rámci Opatrenia 3.2 Budovanie a rozvoj informačnej spoločnosti pre verejný sektor bola zverejnená 23. 9. 2004  priebežná výzva „Blok B: Použitie internetu na podporu regionálnej politiky a rozvoj regionálneho digitálneho obsahu“. Počet prijatých žiadostí bol 8. V ten istý deň bola zverejnená výzva „Blok E: Národné projekty informačnej spoločnosti“. Ku konca roku 2004 nebola prijatá žiadna žiadosť. Ku koncu roka dňa 29. 12. 2004 bola zverejnená výzva „Blok A: Poskytnutie lacného a bezpečného pripojenia na Internet v regiónoch“

V rámci Opatrenie 3.3 - Budovanie a rozvoj inštitucionálnej infraštruktúry v oblasti regionálnej    politiky bola v septembri zverejnená výzva na nasledujúce typy aktivít: Tvorba strategických dokumentov regionálneho a územného rozvoja, Partnerstvá pre rozvoj regionálnej politiky, Zapojenie lokálnych partnerstiev sociálnej inklúzie do tvorby regionálnej politiky,  Dobudovanie inštitucionálnej infraštruktúry na regionálnej úrovni za účelom priamej implementácie priority 3 OP ZI. Celkovo bola  prijatých 29 žiadostí.

Výzva na predkladanie žiadostí o NFP v rámci Opatrenia 3.4 Renovácia a rozvoj obcí OPZI bola zverejnená 15.11.2004. Toto opatrenie bude implementované v úzkej spolupráci s VÚC v zmysle Rámcovej zmluvy o vzájomnej spolupráci počas implementácie Opatrenia 3.4 Renovácia a rozvoj obcí OPZI.  Žiadosti o NFP prijímajú VÚC priebežne, nie je stanovený termín uzávierky výzvy. 

Na PO pre ŠF boli v roku 2004 MVRR SR predložené a schválené súhrnné žiadosti v objeme  16 625 379  (EÚ zdroje  12 469 034 Sk, zdroje ŠR 4 156 345 Sk) v rámci operačného programu Základná infraštruktúra, priorita -  Lokálna infraštruktúra.  Schválené finančné prostriedky boli určené na technickú asistenciu. K termínu 31.12 MVRR SR neposkytlo konečným prijímateľom systémom predfinancovania žiadne platby. 

3.4. SOP Poľnohospodárstvo a rozvoj vidieka

V roku 2004 boli Pôdohospodárskou platobnou agentúrou zverejnené štyri výzvy na predkladanie projektov v rámci Sektorového operačného programu „Poľnohospodárstvo a rozvoj vidieka 2004-2006“. Prvá výzva bola zverejnená v máji 2004 a umožňovala predkladať v termíne od 15.6. do 13.8.2004 projekty v rámci nasledujúcich opatrení resp. podopatrení: Investície do poľnohospodárskych podnikov, Zlepšenie spracovania a predajnosti poľnohospodárskych produktov, Investície na zlepšenie a racionalizáciu pestovania a ochrany lesa, ťažby, primárneho spracovania dreva a predaja surového dreva a inej lesnej produkcie, Verejno – prospešné investície v lesnom hospodárstve,  Spracovanie rýb a propagácia rybích výrobkov,  Akvakultúra a Diverzifikácia poľnohospodárskych činností. V októbri 2004 boli zverejnené ďalšie tri výzvy  na predkladanie projektov v rámci opatrení a podopatrení  Akvakultúra, Pozemkové úpravy a Vzdelávanie. 

Najväčší počet žiadostí bol na opatrenie 1.1. Investície do poľnohospodárskych podnikov a opatrenie 1.2. Zlepšenie spracovania a predajnosti poľnohospodárskych produktov, ktoré tvorili 82% celkového počtu žiadostí na SOP. 
Celkove v rámci týchto výziev bolo na regionálne pracoviská PPA predložených 1 056 žiadostí v celkovej výške požiadaviek na verejné zdroje 5,936 mld. Sk, čo predstavuje 57% z celkového finančného plánu na roky 2004-2006. 

K 31.12.2004 bolo ukončené kontrahovanie v rámci opatrení č. 1.1. Investície do poľnohospodárskych podnikov a č. 1.2. Zlepšenie spracovania a predajnosti poľnohospodárskych produktov.  V rámci opatrenia č. 1.1. bolo schválených 697 žiadostí (z 712 podaných) v celkovej výške verejných zdrojov 3,2 mld. Sk, čo predstavuje 67% z finančného plánu daného opatrenia na roky 2004-2006. V rámci opatrenia č. 1.2. bolo schválených 141 žiadostí (zo 159 podaných) v celkovej výške verejných zdrojov 1,5 mld. Sk, čo predstavuje 61% z finančného plánu daného opatrenia na roky 2004-2006. Kontrahovanie ďalších  projektov  podaných  v  rámci  prvej  výzvy  bude  ukončené  do  konca januára 2005 a kontrahovanie projektov podaných v rámci ďalších troch výziev bude ukončené do konca marca 2005. Predkladanie žiadostí v rámci podopatrenia  2.3.2. Diverzifikácia poľnohospodárskych činností sa realizuje v súlade so schválenou schémou štátnej pomoci.

Počet predložených žiadostí v rámci štyroch výziev (1 056) a celková výška požiadaviek na verejné zdroje (5,936 mld. Sk čo predstavuje 57% z celkového finančného plánu na roky 2004-2006) svedčí o masívnej propagačnej činnosti, o zúročení skúseností sektora s programom SAPARD a o kvalite a prehľadnosti metodických usmernení pre žiadateľov o  nenávratný   finančný   príspevok.   Toto   tvrdenie  dokumentuje  i   skutočnosť,  že  v  rámci  
kontraktácie  pri  opatrení  č. 1.1.  Investície do poľnohospodárskych podnikov bolo vyradených len 15 projektov – 2,1%) a pri opatrení č. 1.2. Zlepšenie spracovania a predajnosti poľnohospodárskych produktov bolo vyradených len 18 projektov – 11,3%. 

V prevažnej miere sa jednalo o nedostatky pri výberových konaniach na dodávateľov, preexpirované potvrdenia k projektu, irelevantné znenia stanovísk odborných inštitúcií k projektu, neúplné informácie uvádzané v podnikateľskom pláne (absencia výrobného plánu, obchodnej politiky vo vzťahu k marketingovému plánu a pod.), nevyplnené všetky požadované informácie vo formulári k žiadosti, nesprávne spracovanie finančného plánu a podobne.

Napriek uvedeným nedostatkom v porovnaní s predvstupových nástrojom programom SAPARD, ktorý bol implementovaný podobným spôsobom, sa kvalita predkladaných projektov vo všeobecnosti výrazne zlepšila.

V roku 2004 neboli čerpané finančné prostriedky na projekty.

Čerpanie finančných prostriedkov sa predpokladá v roku 2005, nakoľko kontrahovanie  v rámci opatrenia 1.2. bolo ukončené v septembri 2004 a v rámci opatrenia 1.1. bolo ukončené v decembri 2004.

4. Analytické hodnotenie v implementácii jednotlivých JPD a Iniciatív ES
4.1. Jednotný programový dokument 
NUTS II Bratislava Cieľ 2

Dňa 3. 5. 2004 boli zverejnené prvé výzvy na všetky opatrenia JPD. K uzávierke ku koinu roka bolo doručených 144 žiadostí. Najviac žiadostí prišlo na opatrenie  Podpora ospodárskej činnosti a trvalo udržateľného rozvoja v počte 72 a s požiadavkou na 824,8 mil Sk. Nasledovalo opatrenie 1.5 s počtom žiadostí 45 a s celkovou požiadavkou na 456,1 mil Sk. Na ostatné opatrenia bolo podaných podstatne menej žiadostí. 

Momentálne prebieha formálna a vecná kontrola projektov. Najčastejšia príčina dožiadania informácií sú nedostatočne vyplnené finančné tabuľky, ukazovatele monitorovania, očakávané dopady projektu a časový harmonogram realizácie projektu, chýbajúce prílohy. 

Okrem technickej asistencie  ku koncu roku neboli uzavreté zmluvy, ani schválené žiadne žiadosti  o poskytnutie NFP. Ministerstvo výstavby a regionálneho rozvoja predložilo platobnému orgánu pre ŠF v roku 2004 v rámci Jednotného programového dokumentu NUTS II Bratislava cieľ 2 súhrnné žiadosti, ktoré boli schválené  v objeme  2 538 431 Sk,- (EÚ zdroje 1 269 216,-Sk,  zdroje ŠR 1 269 216,- Sk). 

4.2. Jednotný programový dokument NUTS II Bratislava Cieľ 3

4.2.1. JPD NUTS II Bratislava Cieľ 3 MPSVR SR

V rámci prvého kola  výziev  v máji 2004 bolo predložených 18 žiadostí v celkovom objeme žiadaných finančných prostriedkov 75 205 tis. Sk. Komisia na výber projektov odporučila 12 projektov na schválenie. Minister MPSVR SR dňa 8. októbra 2004 svojím podpisom schválil uznesenie Komisie a definitívne potvrdil jej rozhodnutie.  Do 31. decembra 2004 bolo uzatvorených spolu 12 zmlúv o poskytnutí nenávratného finančného príspevku v celkovej výške 45 126 tis. Sk. 

V auguste 2004  vyhlásil RO JPD Cieľ 3 opätovne výzvu na opatrenie 2.1 – Stimulovanie a skvalitňovanie vzdelávania pre potreby zamestnávateľov a podnikateľského sektora. V rámci výzvy bolo predložených 45 projektov v celkovom objeme žiadaných finančných prostriedkov 350 902 tis. Sk. Pracovníci RO JPD Cieľ 3 vypracovali k obdržaným projektom odborné stanoviská zamerané na administratívnu zhodu, oblasť monitoringu a hodnotenia  a finančnú stránku projektu. Výsledkom týchto stanovísk je vypracovanie súhrnného stanoviska ku každému projektu, ktoré obdrží Komisia pre výber projektov na svojom zasadnutí vo februári 2005.

V rámci národných projektov realizovaných Ústredím práce, sociálnych vecí a rodiny sa jedná zväčša o nárokové príspevky prideľované jednotlivcom, tzv. konečným užívateľom, v zmysle zákona č.5/2004 Z.z o službách zamestnanosti. NP spadajú pod Opatrenie 1.1 – Zvýšenie zamestnateľnosti znevýhodnených skupín na trhu práce a skupín ohrozených sociálnym vylúčením. Národné projekty (NP I, NP II, NP III, NP V, NP IX) tvoria zhruba 33% rozpočtu opatrenia. V rámci Opatrenia 1.2 – Skvalitnenie poskytovania služieb inštitúciami verejných služieb zamestnanosti Národný projekt VII tvorí zhruba 5,8 % rozpočtu opatrenia na rok 2004.

MPSVR SR si v rámci technickej asistencie  nechá vypracovať analýzu využívania národných projektov, výsledkom ktorej by mali byť určité zmeny v rámci zákona 5/2004 Z.z., prípadne aj v rámci príslušných národných projektov. Národné projekty NP I, NP II, NP III a NP V dostali od MF SR výnimku na spojený systém zálohových platieb a refundácie, v rámci projektov NP II a NP V prebehli už prvé refundácie zo zdrojov štátneho rozpočtu.
Ministerstvo práce, soc. vecí a rodiny predložilo platobnému orgánu pre ŠF v roku 2004 v rámci Jednotného programového dokumentu NUTS II Bratislava cieľ 3 súhrnné žiadosti, ktoré boli schválené  v objeme  7 329 909 Sk,- (EÚ zdroje 3 664 953 Sk,  zdroje ŠR 3 664 956,- Sk). Predložené súhrnné žiadosti sa týkali národných projektov a technickej asistencie. Konečnému prijímateľovi boli poskytnuté zálohové platby vo výške 5 994 696,- Sk za EÚ zdroje a 5 994 696 ,- Sk zo zdrojov ŠR.

4.2.2.  JPD NUTS II Bratislava Cieľ 3 MŠ SR

V máji 2004 MŠ SR vyhlásilo výzvu na predkladanie žiadostí o poskytnutie NFP z ESF   JPD  pre dopytovo-orientované projekty. Výzva sa týkala opatrenia 2.1 „Stimulovanie a skvalitňovanie vzdelávania pre potreby zamestnávateľov a podnikateľského sektora“ a opatrenia 2.2 „Zlepšenie kvality vzdelávania a konkurencieschopnosti Bratislavského regiónu prostredníctvom rozvoja ľudských zdrojov v oblasti výskumu a vývoja“. Celkovo bolo predložených 59 projektov.  V opatrení 2.1  bolo schválených celkovo 32 projektov s celkovou výškou nenávratného finančného príspevku 53,7 mil. Sk. V opatrení 2.2  bolo schválených celkovo 7 projektov s celkovou výškou nenávratného finančného príspevku 13 mil. Sk.  Do 31. decembra 2004 bolo uzatvorených spolu 19 zmlúv o poskytnutí nenávratného finančného príspevku v celkovej výške nenávratného finančného príspevku 32 mil. Sk. 

V júni 2004 MŠ SR zverejnilo výzvu na predkladanie projektov pre priamoriadené organizácie MŠ SR.  Výzva sa týkala priority 2 „Rozvoj celoživotného vzdelávania a podpora rozvoja výskumu a vývoja v kontexte zvyšovania kvality ľudských zdrojov“, opatrenia 2.1 „Stimulovanie a skvalitňovanie vzdelávania pre potreby zamestnávateľov a podnikateľského sektora“. V rámci výzvy bolo predložených 9 projektov. Do 31. decembra 2004 boli schválené spolu 4 projekty s celkovou výškou nenávratného finančného príspevku 27 mil. Sk. Do 31. decembra 2004 boli uzatvorené spolu 4 zmluvy o poskytnutí nenávratného finančného príspevku v celkovej výške nenávratného finančného príspevku 27 mil. Sk.

V auguste 2004 MŠ SR vyhlásilo výzvu na predkladanie žiadostí o poskytnutie NFP pre dopytovo-orientované projekty. Výzva sa týkala priority 2 „Rozvoj celoživotného vzdelávania a podpora rozvoja výskumu a vývoja v kontexte zvyšovania kvality ľudských zdrojov“, opatrenia 2.1 „Stimulovanie a skvalitňovanie vzdelávania pre potreby zamestnávateľov a podnikateľského sektora“. V rámci výzvy boli predložené 3 žiadosti o poskytnutie nenávratného finančného príspevku. Komisia odporučila schváliť 2 projekty.  Zmluvy o poskytnutí nenávratného finančného príspevku do 31. decembra 2004 neboli uzatvorené. 

V októbri 2004 MŠ SR vyhlásilo výzvu na predkladanie žiadostí o poskytnutie NFP z ESF  pre dopytovo-orientované projekty. Výzva sa týkala  opatrenia 2.1    „Stimulovanie a skvalitňovanie vzdelávania pre potreby zamestnávateľov a podnikateľského sektora“ a opatrenia 2.2 „Zlepšenie kvality vzdelávania a konkurencieschopnosti Bratislavského regiónu prostredníctvom rozvoja ľudských zdrojov v oblasti výskumu a vývoja“. Do 31. decembra 2004 neboli otvorené všetky žiadosti o poskytnutie nenávratného finančného príspevku predložené v rámci tejto výzvy a vyhodnotenie výzvy je v štádiu spracovávania. 
Ministerstvo školstva predložilo platobnému orgánu pre ŠF v roku 2004 v rámci Jednotného programového dokumentu NUTS II Bratislava cieľ 3 súhrnné žiadosti, ktoré boli schválené  v objeme  1 111 645 Sk,-Sk (EÚ zdroje 555 823,- Sk,  zdroje ŠR 555 823,- Sk). Predložené súhrnné žiadosti sa týkali technickej asistencie. Konečným prijímateľom boli poskytnuté zálohové platby vo výške 38 885 050,- Sk za EÚ zdroje a 13 073 350,- Sk zo zdrojov ŠR.

4.3.  Iniciatívy ES
4.3.1. EQUAL
V rámci realizácie Programového dokumentu IS EQUAL bola vyhlásená v júni 2004 výzva na podávanie projektov. Na základe výzvy bolo predložených 161 projektov. Pri opatrení 1.1 boli alokované zdroje 261 703 861,- Sk v pomere 207 mil. Sk pre Cieľ 1 a 55 mil. Sk pre Cieľ 3, prijatých bolo 32 projektov a z nich schválených bolo 23. Pri opatrení 1.2 boli alokované zdroje 170 mil. Sk v pomere 135 mil. Sk pre Cieľ 1 a 36 mil. pre Cieľ 3, prijatých bolo 18 projektov a z nich schválených bolo 14. Pri opatrení 2.1 boli alokované zdroje 315 mil. Sk v pomere 210 mil. Sk pre Cieľ 1 a 105 mil. Sk pre Cieľ 3, prijatých bolo 44 projektov a z nich schválených bolo 25. Pri opatrení 3.1 boli alokované zdroje 268 mil.Sk v pomere 230 mil.Sk pre Cieľ 1. Bolo prijatých  40 projektov a z nich schválených  22. Pri opatrení 4.1 boli alokované zdroje 153 mil. Sk v pomere 131 mil. Sk pre Cieľ 1 a 22 mil. Sk pre Cieľ 3, prijatých bolo 21 projektov a z nich schválených bolo 14. Pri opatrení 5.1 boli alokované zdroje 36 mil. Sk pre Cieľ 1 prijatých bolo 6 projektov a z nich schválených boli 3. Spolu bolo prijatých 101 projektov, ktorým bolo podpisom ministra zo dňa 22.12. 2004 rozhodnuté o udelení nenávratného finančného príspevku v rámci IS EQUAL. Podpisy zmlúv s partnerstvami prebehnú v mesiacoch január až február a prvé žiadosti o platby budú vo februári 2005. 
V roku 2004 sa v rámci programu iniciatívy ES EQUAL nečerpali žiadne finančné  prostriedky na projekty. Podpisy zmlúv s partnerstvami prebehnú v mesiacoch január až február 2005 a prvé žiadosti o platby budú vo februári 2005. 

4.3.2. Iniciatíva Spoločenstva INTERREG III A

V rámci spolupráce INTERREG III A s Českou republikou – prebiehala výzva na predkladanie projektov s termínom odovzdania projektov do 7.1.2005, zároveň sa zapracovávali posledné pripomienky do programového doplnku.

Pre program INTERREG III A SR-Rakúsko prebiehala výzva na predkladanie projektov s termínom predloženia projektov do 4.2.2005, zároveň bol koncom decembra prostredníctvom riadiaceho orgánu poslaný do Európskej komisie programový doplnok pre informáciu.

V rámci cezhraničnej spolupráce s Poľskou republikou bolo dňa 20.12. zasadnutie Spoločného monitorovacieho výboru, kde boli schválené základné dokumenty potrebné pre zverejnenie výzvy. Výzva na predkladanie projektov mala byť zverejnená 28.1 2005. Na zasadnutí Spoločného monitorovacieho výboru programu susedstva Maďarsko-Slovensko -Ukrajina  dňa 29.11.2005 sa vzhľadom na absenciu ukrajinských partnerov na uvedenom zasadnutí z dôvodu politickej nestability dohodlo, že vyhlásenie prvej výzvy pre predkladanie projektov bude uverejnené približne koncom februára 2005.

Na PO pre ŠF bolo v roku 2004 schválených v rámci CIP Interreg IIIA Rakúsko-SR  470 662,- Sk (EÚ zdroje 352 997 Sk, zdroje ŠR 117 666 SK). Schválené finančné prostriedky boli určené na technickú asistenciu.

4.3.3. Iniciatíva Spoločenstva INTERREG III B

MŽP SR je národným orgánom pre SR v rámci Programu Iniciatívy Spoločenstva CIP Interreg IIIB CADSES. V r. 2004 boli v rámci tejto iniciatívy vyhlásené 2 výzvy, a to výzva na rozšírenie projektov (termín uzávierky bol 5.11.2004) a 3. výzva na podávanie projektov (termín uzávierky je 14.1.2005). Prvá výzva na podávanie projektov bola vyhlásená  15. 6. 2002 a uzavretá  31. 7. 2002. Schválené boli tri projekty s účasťou 10 slovenských partnerov. Druhá výzva bola vyhlásená  dňa 14. 4. 2003 a uzavretá dňa 17. 6. 2003. Schválených bolo 10 projektov s účasťou 13 slovenských partnerov. V prípade CIP Interreg IIIB CADSES bolo v rámci výzvy na rozšírenie projektov (týkajúca sa projektových partnerov z nových členských štátov EÚ zapojených do projektov schválených v prvých dvoch výzvach, ktoré boli vyhlásené ešte pred vstupom SR do EÚ) predložených 9 projektových návrhov na nadnárodnej úrovni s účasťou 13 slovenských projektových partnerov, s celkovým objemom  39,3 mil. Sk (ERDF: 24,4 mil. Sk, národné spolufinancovanie: 14,9 mil. Sk). Objem prostriedkov alokovaných na jednotlivé výzvy bol stanovený pre všetky členské krajiny EÚ zapojené do Programu Iniciatívy CIP Interreg IIIB CADSES. 

V rámci CIP Interreg III B CADSES došlo k čerpaniu zo zdrojov štátneho rozpočtu len v prípade technickej asistencie vo výške 903 tis. Sk. 

4.3.4 Iniciatíva Spoločenstva INTERREG III C

V rámci III. verejnej výzvy (8. 3. 2004 – 30. 4. 2004) bolo  predložených vyše 260 projektov, z toho na Spoločný technický sekretariát pre východnú zónu vo Viedni bolo predložených 66 projektov. Riadiacim výborom bolo schválených 9 slovenských projektov vo všetkých štyroch zónach (východná zóna - 4, západná zóna - 1, severná zóna - 1 a južná zóna - 3). Dňa 19. novembra 2004 bola pre Iniciatívu INTERREG IIIC – východná zóna ukončená IV. verejná výzva na predkladanie projektov, ktorá začala 14.6.2004. V rámci tejto výzvy bolo na Spoločný technický sekretariát vo Viedni predložených 115 projektov. Národnému orgánu pre Iniciatívu INTERREG IIIC zatiaľ nebol poskytnutý údaj o počte slovenských projektových partnerov participujúcich na predložených projektoch. V decembri 2004 bol zo štátneho rozpočtu zaplatený povinný finančný príspevok v sume 28.254,- EURO do Spoločného technického sekretariátu vo Viedni, ktorý je povinný  platiť Spoločnému technickému sekretariátu príslušnej zóny každý členský štát EÚ participujúci na programe Iniciatívy Spoločenstva INTERREG IIIC.

5.  Stav v implementácii Kohézneho fondu

Dňom vstupu SR do Európskej únie prešli všetky projekty ISPA pod systém riadenia Kohézneho fondu, program ISPA nie je v rámci SR implementovaný. Z inštitucionálneho hľadiska je za celkovú koordináciu výkonu Kohézneho fondu zodpovedné MVRR SR ako riadiaci orgán pre Kohézny fond. V rámci projektov Kohézneho fondu budú naďalej rozlišované projekty Kohézneho fondu – ISPA a nové projekty Kohézneho fondu z dôvodu rozdielneho finančného riadenia z dôvodu, že projekty KF – ISPA naďalej podliehajú Pokynom pre hospodárenie s finančnými prostriedkami ISPA.   

5.1. Životné prostredie

V priebehu roka 2004 bola ukončená výstavba čistiarne odpadových vôd v meste Trenčín a zahájená jej skúšobná prevádzka. Ide o prvý projekt v sektore životného prostredia realizovaný a financovaný z prostriedkov ISPA. V uvedenom roku bolo pri viacerých projektoch  ukončené verejné obstarávanie a začalo sa s uskutočňovaním stavebných alebo projektových prác. Ide o nasledujúce projekty: Výstavba čistiarne odpadových vôd vo Zvolene; Výstavba kanalizácie a modernizácie čistiarne odpadových vôd v Martine a regióne Dolný Turiec; Výstavba kanalizácie v Juhovýchodnom Zemplíne; Rekonštrukcia a rozšírenie čistiarne odpadových vôd v Nitre; Výstavba kanalizácie na Liptove; Rekonštrukcia čistiarne odpadových vôd a výstavba kanalizácie v Považskej Bystrici; Výstavba kanalizácie v Žiline; Dostavba čistiarne odpadových vôd Poprad. Pokračovalo sa vo výstavbe na začatých projektoch v Banskej Bystrici a Komárne. Bol ukončený proces verejného obstarávania a začalo sa s prípravou projektu Protipovodňového varovného systému a prípravy projektu ochrany proti povodniam pre mestá Prešov, Banská Bystrica a Bratislava. Bol ukončený proces verejného obstarávania a začalo sa s realizáciou odbornej pomoci vodárenským spoločnostiam pri príprave projektov Kohézneho fondu. Prílohy č.3 a 4.

5.2.  Doprava

V rámci cestnej infraštruktúry sa realizuje projekt D1 Viedenská cesta s celkovými oprávnenými nákladmi 2 140 mil. Sk, pričom ku koncu sledovaného obdobia boli výdavky 850 mil. Sk. Výstavba sa realizuje od 3/2003, práce pokračujú plynulo a financovanie je zabezpečené.
Druhý významný projekt Mengusovce – Jánovce bol  schválený v decembri 2004 EK v Bruseli. Uvedený projekt má celkové oprávnené náklady 7 609 mil Sk,  pričom bol rozdelený na 3 časti, prebieha proces verejného obstarávania na zhotoviteľa stavby.
V oblasti železničnej infraštruktúry sú schválené štyri projekty. Prvý projekt je  „Modernizácia železničnej trate Bratislava Rača – Trnava“ pre traťovú rýchlosť 160 km/hod., úsek Bratislava Rača – Šenkvice. Postup prác sa realizuje podľa harmonogramu. Je pripravená modifikácia finančného memoranda na  predĺženie termínu platnosti FM do decembra 2006 a  najvýšenie rozpočtu FM z titulu vzniknutých navyše prác. Modifikácia FM je v súčasnosti v procese schvaľovania na SORO a následne bude postúpená na schválenie  v  EK v Bruseli.
Druhý projekt „Modernizácia železničnej trate Bratislava Rača – Trnava“ pre traťovú rýchlosť 160 km/hod., úsek Šenkvice – Cífer, a staníc v úseku Rača – Trnava. Stavba pozostáva z jedného  traťového úseku  Šenkvice -Cífer a železničných staníc v úseku Bratislava Rača - Trnava  tj.  Žst. Bratislava Rača,  Žst. Svätý Jur, Žst. Pezinok,  Žst. Šenkvice, Žst.Cífer, Žst Trnava. Stavba je v realizácii s termínom ukončenia 12/2007, kedy končí aj platnosť finančného memoranda.
Tretí projekt zahŕňa prvú etapu „Modernizácie žel.trate Trnava –Nové Mesto nad Váhom“ úsek Trnava – Piešťany. Začiatok realizácie stavby je november 2004, termín ukončenia 12/2007. Z projektu je financovaný aj stavebný dozor podľa podmienok FIDIC.
Štvrtý projekt „Modernizácie žel. trate Trnava – N.Mesto nad Váhom, úsek Piešťany – Nové Mesto n. Váhom bol  schválený EK v Bruseli v decembri 2004,  tender na zhotoviteľa stavby  bude vypísaný v priebehu januára 2005. Prílohy  č.  5, 6, 7, 8.

6. Riadenie implementácie štrukturálnych fondov a Kohézneho fondu

6.1.  Koordinačné stretnutia

Dôležitým nástrojom dohľadu nad prípravou a implementáciou štrukturálnych fondov, Kohézneho fondu, predvstupových nástrojov a inej pomoci ES je Rada vlády pre regionálnu politiku a dohľad nad štrukturálnymi operáciami.  Rada vlády v súlade s novým štatútom schváleným uznesením vlády SR č. 250/2004 zabezpečuje dohľad nad priebehom celého procesu implementácie, prerokúva dôležité dokumenty tak v oblasti stratégie, ako aj spoločných postupov platných pre viaceré ústredné orgány štátnej správy. V mesiaci december 2004 sa uskutočnilo rozšírené zasadnutie Rady, ktoré bolo venované otázkam budúcej kohéznej politike v rokoch 2007-2013. Menovite išlo najmä o stanovisko Slovenskej republiky k návrhom nariadení Európskej komisie k štrukturálnym fondom a Kohéznemu fondu, stanovisko Slovenskej republiky k návrhu nariadenia Rady o podpore rozvoja vidieka z Európskeho poľnohospodárskeho fondu pre rozvoj vidieka, návrh prípravy Národného strategického referenčného rámca, návrh systému riadenia štrukturálnych fondov na roky 2007 až 2013 a predpokladaná úloha regiónov, návrh zapojenia VÚC do riadenia štrukturálnych fondov v programovom období 2007 – 2013.
Pravidelne každý týždeň sa konali pracovné stretnutia koordinačnej skupiny PPVL pre európsku integráciu, ľudské práva a menšiny na Úrade vlády SR. Stretnutia boli venované problematike štrukturálnych fondov a Kohézneho fondu.

Od októbra 2004 sa uskutočňujú na Ministerstve výstavby a regionálneho rozvoja SR  pravidelné dvojtýždňové koordinačné stretnutia. Prerokúvajú sa tu aktuálne otázky na zabezpečenie implementácie ŠF. Stretnutie sa vedie na úrovni generálnych riaditeľov a riaditeľov odborov.   

V priebehu posledného štvrťroka 2004 zasadali nasledovné pracovné skupiny: pracovná skupina pre oprávnenosť výdavkov na úrovni CSF, pracovná komisia CSF pre rozvoj rómskych komunít, pracovná skupina pre publicitu, komisia evaluátorov a Komisia expertov ITMS.  V dvojtýždňových intervaloch sa realizovali v priebehu roka 2004 zasadnutia Riadiaceho výboru Európskeho sociálneho fondu. Riešili sa otázky aktuálnych problémov v procese implementácie ESF. 

V roku 2004 sa konali dve zasadnutia Medziprogramového výboru JPD2/JPD3  na ktorých sa schvaľoval program a štatút MV JPD2/JPD3.

MVRR SR organizuje pravidelné pracovné koordinačné stretnutia so zástupcami VÚC k implementácii Opatrenia 3.4 v cca. 2 mesačných intervaloch.

Platobný orgán pre ŠF počas roku 2004 organizoval pravidelné stretnutia s platobnými jednotkami a stretnutia k auditu. Na stretnutiach s platobnými jednotkami sa prerokovávali otázky finančného riadenia štrukturálnych fondov najmä vo vzťahu k vypracovávaniu vnútorných manuálov platobných jednotiek, informačným systémom ITMS, ISUF, RIS a Štátna pokladnica, riešila sa problematika spracovávania súhrnných žiadostí o platbu a výkonu certifikácie, pripravenosť PJ na prvé platby,  stav čerpania prostriedkov ŠF a pod.
Platobný orgán pre štrukturálne fondy organizoval   stretnutia s riadiacim výborom pre systémový audit KPMG k príprave, realizácii a k následným krokom k zisteniam realizovaného auditu.

V rámci vzdelávacieho procesu PO pre ŠF zabezpečoval aktivity v  rámci projektu Phare "Technical Assistance for Capacity Building for Relevant Partners Involved in the Structural Funds Programming and Implementation", vzdelávanie pre zamestnancov platobných jednotiek, kontrolných útvarov a útvarov vnútorného auditu jednotlivých ministerstiev ako aj pre pracovníkov riadiacich orgánov a SORO. Okrem uvedeného projektu PHARE PO pre ŠF realizoval školenia/prezentácie k vybraným okruhom finančného riadenia ŠF pre cieľové skupiny, ktorými boli potenciálni KP/PP, VÚC, pracovníci orgánov zapojených do implementácie ŠF. V spolupráci s dodávateľmi jednotlivých IS boli realizované školenia pre užívateľov ITMS,  ISUF a RIS.  

6.2. Monitorovacie výbory 

Dňa 15. decembra 2004 sa v Starom Smokovci konalo druhé riadne zasadnutie Národného monitorovacieho výboru pre CSF v zastúpení EK. Na zasadnutí bol prerokovaný a schválený Rokovací poriadok pre Národný monitorovací výbor pre CSF. V rámci programu rokovania bola prezentovaná Priebežná správa o implementácii Rámca podpory spoločenstva a operačné programy a ich priebežné správy o implementácii. Priebežná správa o implementácii Rámca podpory spoločenstva sa predkladá na informáciu Národnému monitorovaciemu výboru pre CSF. Správa poskytuje prehľad o pokroku v implementácii CSF a ostatných programových dokumentov pre skrátené programové obdobie 2004-2006 prostredníctvom jeho operačných programov v období od 1. januára 2004 do 31. októbra 2004.

Prvé zasadnutie Monitorovacieho výboru pre Kohézny fond v Slovenskej republike sa konalo 10. novembra 2004. V rámci projektov Ministerstva dopravy, pôšt a telekomunikácii SR bol prerokovaný návrh na zaradenie dvoch dopravných projektov do indikatívneho zoznamu projektov na obdobie 2007 – 2013, ktorý bol uvedený v Stratégii SR pre Kohézny fond 2004 – 2006. Ďalej  bola podaná všeobecná informácia o projektoch z oblasti životného prostredia ako aj dopravy.

Jednotlivé monitorovacie výbory pre SOP, OP a JPD zasadali v minulom roku dva až trikrát.  Všeobecne sa zaoberali najmä schvaľovaním programových doplnkov, priebežnými správami o implementácii, schvaľovaním kritérií pre výber projektov, schvaľovaním štatútov a rokovacích poriadkov, úpravami štatútov, termínmi a obsahmi jednotlivých výziev a ďalšími špecifickými otázkami jednotlivých programov.

Z hľadiska početnosti  zasadania Monitorovací výbor pre SOP Ľudské zdroje zasadal v priebehu roka 2004 trikrát,  Monitorovací výbor pre SOP Priemysel a služby zasadal tri krát, SOP Poľnohospodárstvo a rozvoj vidieka zasadal dvakrát,  Monitorovací výboru pre JPD2 zasadal už piaty krát z toho v roku 2004 trikrát, Monitorovací výbor pre OP Základná infraštruktúra zasadal trikrát, Monitorovací výbor pre JPD Cieľ 3 zasadal trikrát, Monitorovací výbor IS EQUAL zasadal v  priebehu roka 2004 dvakrát.  

6.3. IT Monitorovací systém
V priebehu 4. štvrťroka 2004 bol na základe intenzívnej spolupráce riadiacich orgánov koordinovanej riadiacim orgánom pre CSF vytvorený Národný číselník indikátorov naviazaný na kategórie oblastí pomoci definované EK a prepojený na CORE indikátory používané Európskou komisiou.
Do rutinnej prevádzky bol zavedený tzv. elektronický formulár žiadosti o nenávratný finančný príspevok zo štrukturálnych fondov vystavený na verejnom informačnom portáli štrukturálnych fondov www.strukturalnefondy.sk, ktorý umožňuje vyplnenie Žiadosti o nenávratný finančný príspevok prostredníctvom internetu a jeho prenos vo forme elektronického súboru do ITMS.

Od 1.12.2004 bola do rutinnej prevádzky zavedená verzia 2.0. ITMS, do ktorej boli premietnuté zmeny a požiadavky RO a PO vyplývajúce z polročnej skúsenosti z využívania ITMS, vrátane dohodnutých úprav napr. evidencie zahraničných projektov, národného číselníka indikátorov, zmien vo finančnom riadení vychádzajúce z vládou schválenej aktualizácie systému finančného riadenia, atď.

6.4. Zavedenie  uplatňovania  záložného práva 

V roku 2004 boli ukončené aj rokovania medzi zástupcami štátnych orgánov a bankového sektora v zastúpení Asociácie bánk. Predmetom rokovaní bolo vytvorenie efektívneho systému pri poskytovaní úverov a finančných príspevkov zo štrukturálnych fondov  ako aj spoločného monitorovania stavu realizácie finančne podporovaných projektov.
Výsledkom týchto  rokovaní je Zmluva o spolupráci medzi bankami a riadiacim orgánom , resp. sprostredkovateľským orgánom pod riadiacim orgánom.

 Vláda SR schválila postup, ktorý  ustanovuje: 
-	pravidlo zákazu zakladania majetku nadobudnutého z prostriedkov štrukturálnych fondov a štátneho rozpočtu, čo znamená, že každý príjemca má jednoznačne zakázané dávať majetok nadobudnutý alebo zhodnotený zo ŠF ako zálohu inej osobe, porušenie tejto podmienky bude na odstúpenie od zmluvy
-	definuje podmienky, kedy sa uvedené pravidlo neuplatňuje a to v prípade, ak príjemcovi pomoci/konečnému prijímateľovi je na projekt financovaný zo štrukturálnych fondov a štátneho rozpočtu poskytovaný aj úver z tej banky, ktorá má s RO alebo SO/RO uzatvorenú zmluvu o spolupráci
-	definuje presný termín, kedy začína obdobie 5-tich rokov, ktoré je rozhodné pre stanovenie výšky pohľadávky, čím sa zabezpečuje, aby sa zo strany štátu nesprísňovali podmienky pre príjemcov pomoci dané legislatívou EÚ; zároveň sa zabezpečujú jednotné podmienky pre všetkých prijímateľov;
-	postup takto zabezpečuje jednotné postupy pre všetky riadiace orgány a sprostredkovateľské orgány pod riadiacim orgánom a bol  vydaný MVRR SR formou Usmernenia č.19. Usmernenie MVRR SR je zverejnené na internetovej stránke.

6.5 Kontrola a audit

Ministerstvo financií SR vypracovalo nasledovné príručky:  Príručka na vykonávanie vnútorného auditu verejného obstarávania uverejnená vo FS č. 8/2004; Príručka pre výkon minimálnej 5% vzorkovej kontroly štrukturálnych fondov uverejnená vo FS č. 9/2004 ( realizácia odporúčania KPMG);  Príručka pre minimálne 15% kontrolu vzoriek operácií Kohézneho fondu uverejnená vo FS č. 9/2004 (realizácia odporúčania KPMG).
Dopracovaná bola aj Príručka na vykonávanie finančnej kontroly operácií Programu iniciatívy Spoločenstva INTERREG III., ktorá bola uverejnená vo Finančnom spravodajcovi MF SR č. 10/2004; Príručka na vykonávanie vnútorného auditu uverejnená vo FS č. 4/2004, Príručka na vykonávanie vnútorného auditu systému riadenia a kontroly štrukturálnych fondov a Kohézneho fondu uverejnená vo FS č. 4/2004, Metodické usmernenie na vykonávanie testov vnútornej kontroly uverejnené vo FS č. 12/2004“, 
Odbor metodiky finančnej kontroly a vnútorného auditu vypracoval Usmernenie k hodnoteniu vnútorného auditu, ktoré bude uverejnené vo Finančnom spravodajcovi MF SR č. 10/2004.

V roku 2004 začala sekcia kontrolná s výkonom vzorkových kontrol štrukturálnych fondov a z dôvodu nízkeho objemu prefinancovaných oprávnených výdavkov boli prvé kontroly zamerané na  5  Projektov limitovanej technickej asistencie na MPSVR SR a MVRR SR . V intenciách článku 10 Nariadenia Rady (ES) č. 431/2001 boli  v roku 2004 ukončené 2 následné finančné kontroly vykonané formou vzorkových kontrol na RO SOP Ľudské zdroje a RO JPD NUTS II – Bratislava Cieľ 3. Následnou finančnou kontrolou boli zistené 3 nedostatky, ktoré boli kvalifikované ako porušenie zákona č. 431/2002 Z. z. o účtovníctve. K zisteným nedostatkom prijalo MPSVR SR operatívne opatrenia na ich odstránenie a následne predložilo odpočet o ich splnení. Kontrola 3 Projektov limitovanej technickej asistencie na MVRR SR začala v minulom roku a bola ukončená v roku 2005.

Kontrola v zmysle čl. 10 nariadenia č. 438/2001 bola na odbore riadenia OPZI vykonaná odborom finančnej kontroly MF SR v mesiaci december 2004. Predmetom kontroly boli schválené žiadosti na refundáciu miezd zamestnancov Agentúry na podporu regionálneho rozvoja a odboru riadenia CSF MVRR SR v rámci technickej asistencie OPZI. 

Sekcia kontrolná MF SR vykonala v roku 2004 následnú finančnú kontrolu 3 projektov ISPA a koordinovala výkon 9 následných finančných kontrol  ISPA.

V januári 2004 vykonal útvar vnútorného auditu MF SR audit štruktúr zapojených do implementácie Kohézneho fondu v pôsobnosti MF SR. Na základe uznesenia vlády č. 200 z 3. marca 2004 útvary vnútorného auditu jednotlivých rezortov  vykonali v roku 2004 následný audit z plnenia prijatých odporúčaní zo systémového auditu štruktúr zapojených do implementácie štrukturálnych fondov a Kohézneho fondu.
Výsledky auditov konštatovali kvalifikovaný výkon finančného riadenia predvstupového nástroja ISPA a Kohézneho fondu a dobrú pripravenosť platobného orgánu pre Kohézny fond na plnenie úloh bez systémových zistení závažného charakteru.

Plán a výsledky kontrol štrukturálnych fondov a Kohézneho fondu finanční kontrolóri nemohli  v roku 2004 evidovať v ITMS, z dôvodu dopracovávania modulu  Kontrola.

Externý audit firmou KPMG s.r.o. sa realizoval v období od  9. marca do 15. októbra 2004. Cieľom auditu bolo zhodnotiť pripravenosť na úrovni všetkých riadiacich orgánov, SORO, platobných orgánov, sprostredkovateľských orgánov pod platobným orgánom, platobných jednotiek, implementačných orgánov, útvarov zabezpečujúcich výkon minimálnej 5% a 15% kontroly, Najvyššieho kontrolného úradu, zabezpečujúceho vydávanie prehlásení o ukončení pomoci a útvarov vnútorného auditu (celkom 52 orgánov a inštitúcií). V rámci Kohézneho fondu KPMG vykonalo audit vybraných projektov ISPA a audit pripravenosti odboru NF na finančné riadenia pri čerpaní prostriedkov Kohézneho fondu. Audit prebiehal v troch etapách:
Etapa 1 – externý systémový audit, Etapa 2 – odstraňovanie nedostatkov, Etapa 3 – preverenie odstránenia identifikovaných nedostatkov.
KPMG v roku 2004 vykonalo aj audit overenia splnenia kritérií EDIS ISPA, ktorého predmetom bolo preverenie odstránenia závažných zistení z III. Fázy EDIS ISPA – auditu P-E International vykonaného v roku 2003.

EK – DG Regio uskutočnil v dňoch 26 – 30. apríla 2004 auditnú misiu zameranú na kontrolu nálezov a doporučení auditnej misie z 19 – 23. mája 2003 a audit vybraných projektov ISPA. V dňoch 29.11. až 1.12.2004 uskutočnili audítori EK - DG Regio auditnú misiu zameranú na doplnenie informácií o funkčnosti systému riadenia a kontroly Kohézneho fondu.  Na základe jej výsledkov je potrebné uskutočniť v systéme zmeny v organizácii a zabezpečení nezávislosti výkonu overovania podľa čl. 4 Nariadenia Komisie (EK) č. 1386/2002. Uvedené zmeny boli zapracované do popisu systému riadenia a kontroly KF, ktorý bol zaslaný dňa 22.12.2004 na DG REGIO. Stanovisko DG REGIO sa očakáva do konca februára 2005.

V nadväznosti na dotazník  Právna ochrana pred netransparentnosťou a konfliktom záujmov  vo vzťahu k rozhodovaniu o využívaní fondov EÚ v SR bola spracovaná Správa o implementácii opatrení vyplývajúcich z dotazníka. Materiál bol vypracovaný ÚV SR a MVRR SR v spolupráci s odborom boja proti korupcii Úradu vlády SR a riadiacimi orgánmi. Úrad vlády SR v tomto materiáli posúdil, či z hľadiska systému boli  závery a odporúčania schválené uznesením vlády SR č. 797/2004 zapracované. Za  dodržiavanie schválených záverov a odporúčaní v praxi sú v plnom rozsahu zodpovedné  riadiace orgány a sprostredkovateľské  orgány pod riadiacimi orgánmi.

Najvyšší kontrolný úrad Slovenskej republiky vykonal  kontrolu v orgánoch štátnej správy zapojených do implementácie štrukturálnych fondov a Kohézneho fondu. V II. polroku 2004 NKÚ SR v pozícii orgánu „winding up“ vykonal nasledovné kontroly na úrovni všetkých riadiacich orgánoch pre štrukturálne fondy (kde preveril aj platobné jednotky) a Kohézny fond, t.j. MVRR SR, MH SR, MPSVR SR, MP SR; na Platobnom orgáne pre ŠF a KF (MF SR) a na dvoch sprostredkovateľských orgánoch: MŠ SR a PPA; na sprostredkovateľských orgánoch pod riadiacimi orgánmi pri Kohéznom fonde preveril na SORO aj SOPO; KF:MVRR SR,  MDPT SR a MŽP SR; ŠF - MŠ SR.

V  I. štvrťroku 2005 budú vykonané kontroly zostávajúcich orgánov,  t.j. sprostredkovateľských orgánov pod riadiacim orgánom pre ŠF a implementačných orgánov pre KF. Tým bude do konca apríla 2005 splnená povinnosť pokrytia ročnej kontrolnej činnosti „winding up“, vyplývajúca z požiadaviek predpisov EÚ. Zhrnuté výsledky kontrol budú zapracované do príspevku do ročnej správy o činnosti, ktorú je Slovenská republika povinná zasielať Európskej komisii. NKÚ uskutočnil v roku 2004 aj  záverečné kontroly pre dva projekty ISPA za účelom vydania prehlásenia o ukončení projektu.

7. Záver

V roku 2004 sa všetkým orgánom zapojeným do procesov čerpania štrukturálnych fondov a Kohézneho fondu podarilo úspešne zvládnuť prvú etapu skráteného programovacieho obdobia – etapu programovania a administratívno-technického zabezpečenie potrebného na realizáciu a plnenie úloh stanovených vo všetkých programovacích dokumentoch. Oficiálne boli Európskou komisiou schválené všetky programové dokumenty, čo vytvorilo základný predpoklad pre čerpanie štrukturálnych fondov.  V roku 2004 bolo ukončené kreovanie všetkých orgánov nevyhnutých na spustenie implementácie programových dokumentov a boli dobudované administratívne kapacity zaoberajúce sa predmetnou problematikou.  Z hľadiska budovania systému riadenia, kontroly a auditu sa dokončovali práce na príprave interných manuálov, dokumentácie pre príjemcov pomoci/konečných prijímateľov čo bolo preverované nezávislými audítormi. 

Zložitosť systému riadenia a potreba jeho previazanosti s rôznymi vnútroštátnymi legislatívnymi a administratívnymi podsystémami /napr. štátna pomoc, verejné obstarávanie, štátny rozpočet, budovanie a prepojenie rôznych informačných systémov, propagácia, audit, finančná kontrola,  odborných oblastí/ si v roku 2004 vyžiadala nadrezortnú koordináciu. Táto koordinácia bola zabezpečovaná a vykonávaná podpredsedom vlády pre európsku integráciu, ľudské práva a menšiny v spolupráci s relevantnými rezortmi. Išlo hlavne o pravidelné týždňové koordinačné porady členov vlády SR zodpovedných za čerpanie „eurofondov“, čo významným podielom prispelo k príprave systému. 

Nízka úroveň čerpania finančných prostriedkov za rok 2004 je typickým znakom pre prvý rok implementácie programových dokumentov, ktorý bol charakteristický aj pre mnohé staré členské krajiny. Na základe prijatých žiadostí o príspevok je možné skonštatovať, že k prudkému nárastu čerpania štrukturálnych fondov dôjde v druhej polovici roku 2005, nakoľko po uzatvorení zmlúv musí väčšina žiadateľov vykonať verejné obstarávanie. Zvýšený nárast čerpania štrukturálnych fondov v druhej polovici kalendárneho roka ovplyvní aj sezónny charakter niektorých činností. 

Pre potreby zabezpečenia určitého systému, prehľadu a vzájomnej informovanosti medzi rezortmi pri zverejňovaní výziev, vláda SR uznesením č.5/2005 schválila harmonogram zverejňovania výziev na predkladanie projektov podľa operačných programov, jednotných programových dokumentov a iniciatív Spoločenstva na rok 2005. Týmto materiálom sa má zabezpečiť transparentnosť zverejňovania výziev na predkladanie projektov počas kalendárneho roka 2005.